qundao/data-zh-poetry huggingface dataset:
寄还一和尚大能仁寺
作者：毛奇龄
朝代：明
体裁：七言律诗

遥望严城隔翠微，灵山自昔会来稀。堂开讲席龙初下，门傍閒田鸟自飞。蹋足顿穿三宝地，闲身不挂七条衣。从他法腊年年换，何日相逢话息机。
寄远公八侄
作者：毛奇龄
朝代：明
体裁：五言律诗

旅思恒千遍，家书无一函。河鱼终疾病，越燕又呢喃。演易思王济，投林想阿咸。明年春草发，为我搆东岩。
寄送周司马赴云中·其一
作者：毛奇龄
朝代：明
体裁：七言律诗

平城司马诏初颁，万里南天引旆还。星使蚤辞牛斗郡，云州高入雁门关。王程供帐三春后，客路沧波一棹间。徒寄相思当饮軷，虔阳花树望中斑。
寄送周司马赴云中·其二
作者：毛奇龄
朝代：明
体裁：七言律诗

从来刺史重云中，此去应垂佐郡功。异代贤王犹讲射，君家太尉本清戎。白羊山映春田绿，金凤城连夜烧红。暇日题舆增骋望，可能还顾旧江东。
寄郡守
作者：毛奇龄
朝代：明
体裁：七言律诗

故园东望每屏营，谁似东扬太守情。连岁只从花下卧，方春曾向雨中行。宾来白帢当前满，官似青溪彻底清。十载金门犹未返，悔予迟作一廛氓。
寄酬刘中柱原韵
作者：毛奇龄
朝代：明
体裁：五言律诗

不作平原客，长思邺下才。拟观沧海去，还向白田来。酒旆摇红露，衣车蔽绿苔。秋风归棹近，就汝一登台。
寄酬海昌陆宏定
作者：毛奇龄
朝代：明
体裁：七言律诗

不向山头撷紫芝，空令腐草蔓桃枝。风霾菁磴吹霜薄，日断茅堂解冻迟。陆贾自无干帝语，毛苌空受献王诗。天寒衣带从来缓，深愧加餐慰素思。
寄闽中提督张君
作者：毛奇龄
朝代：明
体裁：七言律诗

西平勋伐冠云霄，特简趋庭领骑曹。乌浒降旗迎谷永，文臣拜节重韦皋。岛中尽隶新开版，腰下犹悬旧赐刀。不道西清频入梦，到来还隔海门涛。
寄陆嘉淑
作者：毛奇龄
朝代：明
体裁：七言律诗

平原分手赠青堂，萧赉孤居对绿杨。百里信随寒雁杳，三秋思入暮云长。草花露冷生磐石，蟋蟀灯深下屋梁。京洛倦游能再过，城南尚有午桥庄。
寄黄州向君
作者：毛奇龄
朝代：明
体裁：古风

石阳城西江岸春，龙丘高士方山巾。读书兰浦水长碧，把酒雪堂花似银。金门献策路中断，绿发红颜有时换。华顶难同禽庆游，柳边且共嵇生锻。趋庭皦皦白玉姿，燕台石鼓来题诗。文章久为成均重，笔札新从翰苑知。圜冬史馆每入直，辄向芸窗见颜色。因道家公旧有心，能使群贤远相忆。楚江东下绕临皋，赤壁于今战未消。谁解此中閒岁月，有人家住绿杨桥。
寒食夜集施公就亭分得湖字同陈二上善高四咏徐大崇伦麻二乾龄诸子
作者：毛奇龄
朝代：明
体裁：五言排律

高宴同金谷，清宵启玉壶。饧盘存令节，榆火散平芜。对酒伤春暮，裁诗及夜徂。宾閒交履舄，宦达似江湖。磬筦沉官阁，鞦韆记客途。梨花留醉看，莫听树头乌。
寒食渡江
作者：毛奇龄
朝代：明
体裁：七言律诗

吴关千里燧烟通，挂去长帆返照中。三月暮春行海畔，两年寒食渡江东。风吹官柳城边绿，雨后山花垄上红。惆怅故园年少在，斗鸡蹴鞠与谁同。
寒食渡江
作者：毛奇龄
朝代：明

吴关千里燧烟通，挂去长帆返照中。三月暮春行海畔，两年寒食渡江东。风吹官柳城边绿，雨后山花陇上红。惆怅故园年少在，斗鸡蹴鞠与谁同。
寒食直史馆奉和同年李渔村太史兼呈同馆诸公
作者：毛奇龄
朝代：明
体裁：古风

春城日出鸱尾红，下马入直柬华东。忽言今日是寒食，愁入万条新柳中。阳春初过一百六，日趁车尘苦追逐。大道时听卖野饧，宫门无复传官烛。沟头水涨花尚稀，早寒犹著春前衣。庭槐几见火新改，故国六年人未归。同侪相顾起忾忼，此地前经设东厂。断烟祗为惜亡臣，杀竹何堪谢钩党。乡园日夕风雨赊，沿门几树春桐花。明朝画舫门边住，好入春山焙早茶。
寓吴江塔寺巢云房赠竺兰圣宣二上人
作者：毛奇龄
朝代：明
体裁：七言律诗

江观云开第几重，巢云精舍幸相从。庭前宝树浮千级，座上莲华有数峰。掷麈暗飞金鸑鷟，谈经清滴翠芙蓉。我来正值秋风发，真见前湖起洞龙。
寓言七首·其一
作者：毛奇龄
朝代：明
体裁：五言绝句

何处丹唇女，行来白纻衣。云阳西去路，恐是华山畿。
寓言七首·其七
作者：毛奇龄
朝代：明
体裁：五言绝句

碧玉啼难忍，青霄望未来。木栖床不稳，一坐五徘徊。
寓言七首·其三
作者：毛奇龄
朝代：明
体裁：五言绝句

蘖坞经行苦，高唐藉梦成。徒怀甄后枕，不解枕中情。
寓言七首·其二
作者：毛奇龄
朝代：明
体裁：五言绝句

未唱江都乐，先逢吴绛仙。镂金双楫子，一驻柳州边。
寓言七首·其五
作者：毛奇龄
朝代：明
体裁：五言绝句

翠帐朝云动，瑶台春雨寒。草生磐石合，先遣侍儿看。
寓言七首·其六
作者：毛奇龄
朝代：明
体裁：五言绝句

喜着羊欣练，甘烹龙塞鱼。閒来无所索，只索数行书。
寓言七首·其四
作者：毛奇龄
朝代：明
体裁：五言绝句

白石投寒水，红颜组苧裳。客衣曾绽补，梁燕语难忘。
寓高家亭子午日后黄大世贵蔡二尔趾舒四起凤戴金刘二汉中舒章周□童衍刘三琯移尊过饮率赋兼呈黄二翰乐大六舞高仪淑光淑
作者：毛奇龄
朝代：明
体裁：古风

天妃宫南一洼水，前有高家小亭子。女墙青草环曲沙，几叠红栏傍沙起。水光如镜千顷多，风来吹绉波中罗。波心一径似裙带，横桥结束分沿涡。桥边野花夜栖鹤，此地曾经种灵药。白日升仙旧得名，绿鬟姹女今难索。我来亭中值夏初，菰茭接水生红鱼。开栏移榻近沙岸，沙边一望真清虚。黄梅未过又重五，空亭尚对黄梅雨。珠倾艾叶垂碧波，血溅榴花堕遥渚。良朋好我移酒尊，烟云万叠迷黄昏。斜阳暂启照东壁，明霞远映回孤墩。酒酣钟鼓寺中发，野火前堤乍流没。清歌几曲声满湖，黾吹蛙吟一时歇。东湖深处黄氏园，凫亭依倚园东轩。雨馀尝就野凫饮，亭中潇洒诚难言。此亭缥缈有奇趣，亦在南湖最深处。良朋四坐皆尽欢，恨不同留野凫住。清明上已醉里过，他乡午日还高歌。酒酣起望南湖水，欲泛轻舟奈雨何。
对酒偶成
作者：毛奇龄
朝代：明
体裁：古风

寄友题书懒，看天作问迟。新游多未识，前事每经思。不耐听歌后，无如对酒时。
寺东廊见叔夜诗
作者：毛奇龄
朝代：明
体裁：五言绝句

古寺经行处，香烟满上方。同游人散尽，犹自伫东廊。
寺馆夜看龚中丞香严斋诗集
作者：毛奇龄
朝代：明
体裁：七言绝句

临江孤馆寺堂东，莲阖花关闭晚风。祗为中丞诗句在，东堂灯火夜深红。
寿友·其一
作者：毛奇龄
朝代：明
体裁：七言绝句

巀嵲金门寄此身，翛然吏隐得仙真。何年再与西池会，笑对桃花万树春。
寿友·其二
作者：毛奇龄
朝代：明
体裁：七言绝句

层峦缥缈度云璈，玉露遥分碧海涛。日出晓霞红烂熳，有人阙下献仙桃。
寿张学士
作者：毛奇龄
朝代：明
体裁：七言律诗

早拜参知领从班，每因清达霁天颜。词头日判鸾扉里，轸上星明帝座间。人到讲筵馀紫气，史成断案若青山。年年宝树垂弧月，载酒携花共往还。
寿张母
作者：毛奇龄
朝代：明
体裁：古风

金凤为寇霞作裾，萱花五月北堂居。自归桓氏曾提瓮，为念王孙只倚闾。拜母可通鸡黍约，称觞愿献谷城书。
寿方母七十
作者：毛奇龄
朝代：明
体裁：古风

枞阳有名阀，奕叶嬗忠孝。所藉母圣善，恒凛冰檗操。当其遘阳九，夫子秉高蹈。申包泣秦庭，元节走海峤。惟母三勖之，不啻弃畚蓧。况闻覆巢警，阖室荐荼蓼。苍天共夷齐，并受滂母教。少小友哲嗣，托契序长少。恨未拜堂下，俯仰作视效。今来篡前史，开馆奉明诏。逝将表孤忠，因之传有道。维母年七十，寿考德弥劭。三浆酿庭除，七诫著梱奥。他时简汗青，千古仰德曜。一觞寄南云，海鹤舞嶛峭。
寿李少宗伯西湖
作者：毛奇龄
朝代：明
体裁：七言律诗

春官旅第启艨艟，万顷湖光照七松。东国甫侯生岱岳，西征天子重河宗。麟游大泽蓬丘近，凤舞秋山辇路重。当日老成看渐减，唯公双鬓削芙蓉。
寿李翰林母太君商夫人十六韵
作者：毛奇龄
朝代：明
体裁：五言排律

大海环银峤，遥天种白榆。崧高连北斗，婺彩耀东隅。仙李函关远，生商景命殊。前庭吟柳絮，雅会乞蜘蛛。阀阅逾驺驭，门阑启豸涂。母仪班孟范，女史郝钟模。案举同鸾曜，阶陈绕凤雏。花塼开锦绣，粉署布氍毹。舞列金闺彩，筹添玉女壶。汉官惊曼倩，吴苑笑麻姑。萱草摇兰渚，薰风起鉴湖。绂麟遗缯缕，食鲙是菖蒲。夜露仙人掌，朝阳帝子梧。画屏悬雉茀，綵帼动鱼须。东观延新箓，南山有令谟。谁传三祝语，献作九如图。
寿淮阴杨母·其一
作者：毛奇龄
朝代：明
体裁：五言绝句

杨母真女师，幽芬蔽淮浦。我今淮阴来，不敢拜漂母。
寿淮阴杨母·其二
作者：毛奇龄
朝代：明
体裁：五言绝句

庭下王乔舄，天边穆满车。愿持三尺钓，上母楚州鱼。
寿王将军
作者：毛奇龄
朝代：明
体裁：古风

高牙百尺横江启，独坐中权绣幢里。剧孟肝肠热似云，嫖姚风骨清如水。龙韬虎略转战开，男儿三十真雄才。春江千顷桃花浪，泻作军前酒一杯。
寿福州王使君
作者：毛奇龄
朝代：明
体裁：七言律诗

秉刺分符捍国忧，专城犹是旧诸侯。冰壶坐对仙山晓，明镜长悬螺女秋。种柳閒如辛仲甫，著书高比杜荆州。不知太守年多少，试看蓬莱天际流。
寿蔡贞女诗
作者：毛奇龄
朝代：明
体裁：五言律诗

矢作余齐室，真成蔡宋贤。三春垂嫁子，五十未亡年。卫女流泉操，贞娘茂木篇。弹琴称寿酒，泪落一觞边。
寿邗上王夫人
作者：毛奇龄
朝代：明
体裁：古风

邗江激激连淮浦，有母贤名播江浒。弋雁晨炊陇上星，丸熊夜坐灯前雨。年来八十齿转高，称觞舞綵皆贤豪。西河游子怀芳节，犹望扬州廿四桥。
寿钱节母
作者：毛奇龄
朝代：明
体裁：五言律诗

东海称闺范，南山启寿书。瑶台龙管合，漆室蟹筐虚。上客敲铜狄，诸儿御板舆。青陵他日路，堪作广成居。
射猎歌为金公子敬敷作
作者：毛奇龄
朝代：明
体裁：古风

汝南公子好射生，天寒射猎城东行。申阳一关跨九塞，招来游侠俱有名。平原积雪满丛薄，上蔡新罗纵搜索。黄帝祠前雉渐肥，白牙冈上桑初落。双韝压臂掣皂雕，桃花叱拨嘶来娇。银翎割就穿珠箙，碧血凝将淬宝刀。鞭梢倒插如芦管，新织罽衣偏后短。腰带横垂海贝寒，指环细夹霜貂煖。虚弯明月过雁惊，忽然箭落秋云平。青天毛血洒如雨，韩卢宋鹊空营营。枯蓬爇肉当寒烧，地冽沙冰阻长道。望得黄熊驱不前，掷却雕弓自调笑。斜阳入地马若飞，悬禽带兽盈金鞿。归来但索驼酥饮，醉卧花前金地衣。
将出巴城道寄徐十五缄
作者：毛奇龄
朝代：明
体裁：古风

春风吹葛条，蔹蔓被溪曲。巴城旧酒垆，又见双幔绿。酒垆双幔绿如草，将去巴山出东道。记得来时秋雨零，我投萧寺徐生行。秋雨淹寺门，徐生行且住。惜也三日留，仍向雨中去。雨中一去秋水寒，闻君久滞丰城间。至今草青及春暮，不识君今又何处。十年奔走不得志，道路相逢偶然事。南北东西各自驰，谁复风尘讯骐骥。我数游南昌，潦倒无一词，羡君慷慨历落千回思。去年雨中读君句，恍捲长河向天注。一任秋霖汨马牛，半入寒空散烟雾。登临若此真可惜，何处天涯少踪迹。但使能留高士亭，无须更作名王客。巴城二月春草薰，城头黄鸟啼纷纷。我行记得君行日，欲出巴城转忆君。
将度玉山闷宿旅亭翻王之涣凉州词閒遣
作者：毛奇龄
朝代：明
体裁：五言绝句

白杨一万片，远度何间关。不怨春城笛，孤云上玉山。
将归赠丘四象随
作者：毛奇龄
朝代：明
体裁：古风

昔饮江南伯通里，便记淮阴有丘子。我今转作淮上吟，赠君愧乏双南金。淮河荡荡淮水浊，丘子风流绝凡俗。一见应教胜郭生，再观何必推羊叔。逢来三四是子渊，倾樽畅饮黄花前。道傍不数假王钓，城头空觅甘罗钱。凉风萧槭度秋暮，倏见寒冰满江路。芳草萋萋春又生，愁杀王孙欲归去。君家兄弟真不群，元方曾侍金华君。在堂循吏未白发，中闺金母摇青裙。最怜丘子本孝弟，欲渡庐江见毛义。问寝尝踰世子篇，敬兄不辨乡人至。况曾仗节急朋友，一死一生见要久。白马南驰范巨车，炙鸡远酹桥玄酒。吁嗟友道不复持，东行杵臼将依谁。见君不忍辞君去，我欲从君那得知。
将投滇阳寄吕八
作者：毛奇龄
朝代：明
体裁：五言律诗

避俗投穷徼，无家逐荷戈。死生留八甸，居处托诸罗。黑角蛮中路，青蛉荒外河。永昌吕凯在，文教近如何。
将渡江赠日者过访
作者：毛奇龄
朝代：明
体裁：古风

道人过我青溪堂，荷花满池白日长。我知凡事皆有命，君能纵谭我能听。十年跃马志未成，今来重向清江行。君归若遇秋风起，莫问江东张步兵。
将渡湖寄戴金蔡尔趾刘汉中黄世贵倪之煌舒章王宏昌刘琯
作者：毛奇龄
朝代：明
体裁：五言律诗

藉尔为兄弟，浑忘在客涂。对花长共饮，得草自相呼。晚岁惭钩党，春山别钓徒。荒鸡重问渡，涕泗满前湖。
将登庐岳口吟
作者：毛奇龄
朝代：明
体裁：五言律诗

始得瞻庐阜，嵬然入杳冥。岩垂秋水白，风落暮云青。瑶草纷丹壑，金书曜紫庭。登临惭羽翼，长啸倚林坰。
将行示家人
作者：毛奇龄
朝代：明
体裁：古风

莫谓将离远，相牵泪满衣。时违遗世晚，贫久住家稀。试看庭前草，年年上掩扉。
将过松江先寄朱大用砺使君
作者：毛奇龄
朝代：明
体裁：古风

探书出林屋，放舟游吴淞。欲观海上袁公垒，不问云间陆士龙。云间胜地推吴下，有友驱车最潇洒。刘毅尝为郡股肱，谢生今作军司马。风流司马是何人，共识当年侍从臣。丹凤楼边携綵笔，紫薇花下展红轮。红轮綵笔纷相映，侍女留题请名姓。起草时闻长乐钟，整衣不避昭阳镜。可怜厌处承明久，解玉坊南私纵酒。两省通传翰苑书，一麾竟佐江城守。江城千里蔽东吴，黄绶金章一大夫。啸咏全为方外客，从容分得郡中符。果然祖父为三事，方信男儿长五湖。君到只如栖枳凤，我来方欲觅莼鲈。已辞梁苑新车骑，况遇高阳旧酒徒。高阳夙昔轻相顾，梁苑从教骋辞赋。片舆何必假陈蕃，八俊由来重朱宇。陈蕃无事朱宇閒，题诗应满干将山。秋高正值鲈鱼美，我欲维舟三泖间。
将过鹅湖经钓岩作
作者：毛奇龄
朝代：明
体裁：五言律诗

望望鹅湖胜，青崖去不穷。人行鸦树底，山在水光中。岩寺浮天碧，溪莎隔岁红。几时幽览遂，重访葛仙翁。
将远行时赋得复堂堂曲一百二韵有杜陵蒋生白鱼潭张五城南蔡五十一夙喻我意可寄观
作者：毛奇龄
朝代：明
体裁：五言排律

堂堂复堂堂，当歌秖自伤。曼声来北部，掩面似西凉。折竹吹生簳，烧铜作熟簧。乌盐新世曲，红子旧时妆。邺下哀卢女，阊门住泰娘。佳人称绝代，有婿早专房。箧底菱花镜，江边竹子箱。堂深栖紫燕，车左系乌羊。刈葛牵萝茑，餐鱼重鲤鲂。青衣为鸟使，黄粉贮蜂粮。宅傍丹鸡井，人归朱雀航。秦家多种桂，萧巷有垂杨。三艳推中妇，双緌美孟姜。斑斑通玳毂，扣扣致香囊。聘出鸣珂里，灯缠碎锦坊。渡江迎晋媵，入月见吴刚。夹路煎龙脑，连杯注鹿肠。纤腰悬茝佩，洗手进桃汤。假髻如盘捧，真珠用斛量。百枝分菡萏，比翼坐鸳鸯。兽缬葡萄锦，龟擎翡翠床。金茎盛露乳，玉草缩天浆。帖展三花树，篝馀五木香。搜钿装鸟毳，剪蕊落蜂芒。织贝刚萦脾，裁琼似截肪。贵官弹锦瑟，贱妾献明珰。蛾翅涂膏白，莺衣写额黄。螺纹阗幛柱，玑粟缀钗梁。扇裹齐纨小，襦闲魏尺长。抛毬花刬帽，度埒紫游缰。丰草回修带，明霞绚下裳。流苏双宛转，丝履五文章。褥合三千缝，钗随十二行。金莺啼锦陌，铜雀起清漳。碾玉安重轑，雕楹饰两厢。承尘浮井藻，剡土树沙棠。云满留裙沼，风生响屧廊。交欢联屈戍，避影入清防。壁带衔多宝，庭悬坠八琅。牵铃翻拒鹊，搦管叶求凰。拊马羞张敞，雄鸡斗贾昌。穿针朋柙启，博珥一钩藏。技士偷宫谱，神君授禁方。春花延四炤，午食近三商。窈窕还京洛，繁华过建康。定情河内相，好色汝南王。橘实垂遥岫，蒲生拔野塘。山萤徒熠熠，沟水渐汤汤。平远将军去，庐江小吏亡。才人随养卒，嫖女背尊嫜。口苦茹成蓼，颜醒酒似糖。子难藏蔓草，余竟处幽篁。渺目同波漫，攀髯类戟张。丹湖遗宓氏，白芷怨娥皇。束素鱼谁剖，张罗鸟自翔。南行饶夜露，东望失朝旸。宝袜抛三晕，银河罢七襄。汉宫无史妠，越俗摈毛嫱。巷有妃舂黍，家留叔食糠。服将巾藉履，色以白为苍。独鹤憎群蹠，诸鸠嫉众芳。凉飙閒暑帔，迟日寘懿筐。阁下悲鹦鹉，车前泣骕骦。岁华浑未驻，歌艳亦何尝。幐壤全无臭，裙刀不用钢。约衿讥好楚，缓鬓笑迎唐。瓶坠绳难续，珠烧灰易扬。同心分缕结，割体判圭璋。钟鼓捐傍舍，蟏蛸布近场。送郎黄檗坞，辞母白云乡。门几留单阖，舟无刺两樯。登车思礰碌，唾井顾沧浪。相见中书苦，驱来司马狂。徐娘暌上郡，宋玉绝东墙。箔鲜同功绪，釭遗四壁光。杼投机绞下，器碎酒垆傍。脂药倾新瓮，衫褠挂旧桁。献夫存旨蓄，为客煮彫蔷。草碧胜荷紒，萱红夺蕙纕。善怀方襞襀，宛步却锒铛。屐畏擎奴子，衣嫌捉小郎。帟维张四角，诗句读中央。赪尾游离筛，元禽去颉颃。弃妻疑得路，眷主痛沉湘。暮雨迷神女，天星堕乐娼。寒房瞻顾兔，侧室听鸣螀。结绮园中柳，弹筝陌上桑。怀金调故陇，苏玉会空仓。黄鹄追陶寡，青陵谢宋康。旅葵从谷熟，苦李代桃僵。凤失生何匹，熊来死可当。持门行自健，夹毂问难忘。去故悲摇落，寻真畅杳茫。绛芝纷外苑，紫蕈折中溏。钿觅元妃合，酥空长史觞。扶摇翻北岳，妖丽入西荒。罗郁裾成雾，麻姑鬓有霜。三神方汗漫，九寡重徬徨。纫袺终双度，升轮且对望。采莲逢阿子，扑枣返王阳。上调区遥促，中工辨苦良。可怜千万岁，持此诵无疆。
将远行曲
作者：毛奇龄
朝代：明
体裁：古风

将远行，乃在西南阿僰间。昆阳池外千重水，关索楼前万仞山。我将为沈犁之鬼蒲刺之蛮。蛮中转深曲，乃与乡井辞。天寒日暮行安之，仲尼居东海，庄蹻留西夷。将远行，无穷期。
将雏篇为陈庶常母太君寿
作者：毛奇龄
朝代：明
体裁：古风

秦稽接天姥，远在东南隅。君子善养亲，颜色方令愉。每云母圣善，少小曾茹荼。负土越三世，持户无一夫。辛壬鲜良日，在襁恒呱呱。㸐脂课完读，母口真卒瘏。幸当项领成，驱骋追皇途。如何对扬切，翻令温凊疏。今值设帨日，远道承欢娱。遥持一觞献，重以万感俱。东山有栖禽，其名曰孝乌。嗷嗷反哺乳，将使尾毕逋。一朝翔青云，借宿上苑株。纵或报育远，敢谓羽翼孤。不闻丹山凰，五采备德符。产子游四海，所羡能栖梧。沧波正清浅，山谷仍郁纡。他时返丹林，百岁犹将雏。
小孤关下作
作者：毛奇龄
朝代：明
体裁：七言绝句

小孤江畔海门关，日暮孤舟自去还。神女庙前云乍敛，秋花开满宿松山。
小艇
作者：毛奇龄
朝代：明
体裁：古风

小艇红油一棹横，平桥水满绿纹生。树欹不碍斜穿入，花底偏宜仰卧行。山馆再停应有恨，邻船一笑亦多情。
小苑
作者：毛奇龄
朝代：明
体裁：古风

小苑连山起，平栏入水浮。花低时触帽，藤蔓好维舟。黄鸟墙阴啭，红筝座上留。
小补陀画幛子歌
作者：毛奇龄
朝代：明
体裁：古风

君不见曹山巀嶪东郭东，中有巨涧开琳宫。澄潭千尺插横嶂，潭水濈淬潜鱼龙。巉岩两楹架巨石，石盖倒水空玲珑。踰波入石石四启，小舟荡漾穿当中。相传神禹旧开凿，手遣巨灵铲碧落。断鳌刳臂拄水心，焚象抽牙倚嵓角。风倾雨削如有神，清钟梵磬交冬春。天花散绮布松壑，好鸟说法通云津。会稽凌翰探幽渺，记得前身竺僮小。慈王抱送称善才，仙姆留馨似阿保。凄然思报顾复情，青山碧水空冥冥。沧洲万里巨波阔，灵伽一片苍烟平。濆沦海藏拔平陆，欲翳此山议修筑。祗苑恒河到处名，何必莲花坐旸谷。君不见宜兴杨挺生，丹青妙绝无等伦。又不见常州董元恺，落笔超然起物外。一为图绘一作歌，披图当奈清歌何。越州万壑千岩里，不信城东有补陀。
小重山
作者：毛奇龄
朝代：明

春殿香销锁碧空。夜凉宫漏悄、咽铜龙。银河泻地水漴漴。妆初洗，残粉腻沟红。双凤宿梧桐。小桃金井上、露华浓。长门枉自闭重重。珠闼迥，时拂玉阶虫。芳草茸茸翠辇迟。昭阳初日影、散彤墀。银幡綵胜戴双纚。金错小，剪出万年枝。御苑落花时。祠前祈百子、汉家池。承恩唯有臂红知。中宵梦，频起视胭脂。黄帕衔鳌结象床。捲衣长拂面、侍君王。衫襟深惹御篝香。绡幛影，隐隐见鸳鸯。别院罢霓裳。众中新赐着、殿头黄。年来独系绛纱囊。江南路，四十杜秋娘。鳷鹊高翾负日温。春冰融太液、细流浑。懒调黄子渍香荪。羊车近，竹叶满金盆。十载见承恩。踏青随例出、望春门。却收银钥暗销魂。梨花落，深殿又黄昏。
小重山
作者：毛奇龄
朝代：明

麦垄青青菜垄黄。野棠花满路、日初长。谁家女伴斗新妆。蜂来往，刺得口脂香。三五映垂杨。见人还却步、背方塘。小姑不解断人肠。看花落，又看浴鸳鸯。绣柱红绳曳彩云。双双悬画板、对斜曛。风吹袜子小鸦分。重扶下，低系水罗裙。天际映虹纹。抛来香带薄、绕氤氲。空园人散欲黄昏。惊鸿堕，花落自纷纷。花里重寻赵璧弹。流黄朝日映、织初残。停机暗下理双鬟。调弦请，莫是喜幽兰。弦涩苦难安。机丝曾裂指、沁心寒。思繁错记写离鸾。弹多误，频脱指环看。青鸟衔来双锦鳞。背人佯撇下、小重茵。口脂红浅浥香津。缄题处，印得指螺新。素字小泥银。簪花新样巧、卫夫人。鸳鸯格子剪江蘋。波纹细，恍见泪粼粼。一过东湖深又深。石桥啼不断、午时禽。柳黄曾压绞儿金。双朱户，流水昼沉沉。有女暗相寻。红衣羞泪湿、洗前襟。东风吹放小桃心。吹难住，吹落满庭阴。
小重山 其三 宫词
作者：毛奇龄
朝代：明
体裁：词

水咽铜龙漏断时。金铺青琐外、蜿双垂。疏桐玉露滴阶墀。银床静，缭绕辘轳丝。袍裤扫鸾帷。九微花报喜、晚风吹。额黄催卸却迟迟。珠帘下，犹望月如眉。
小重山 其二 秋千词
作者：毛奇龄
朝代：明
体裁：词

绣柱红绳曳彩云。双双悬画板、对斜曛。风吹袜子小鸦分。重扶下，低系水罗裙。天际映虹纹。抛来香带薄、绕氤氲。空园人散欲黄昏。惊鸿堕，花落自纷纷。
小重山 其六 过舒汉雯中书官邸有赠
作者：毛奇龄
朝代：明
体裁：词

当日吹篪两渡淮。感君长贳酒、醉高斋。十年分手各天涯。频频望，红叶喜当阶。高咏谢家才。綵毫裁诏罢、凤池回。徵书白首苦相催。平津第，勿厌故人来。
小重山 其四 得友书
作者：毛奇龄
朝代：明
体裁：词

青鸟衔来双锦鳞。背人佯撇下、小重茵。口脂红浅浥香津。缄题处，印得指螺新。素字小泥银。簪花新样巧、卫夫人。鸳鸯格子剪江蘋。波纹细，恍见泪粼粼。
小重山 其四 题吴江女士沈关关为顾茂伦清绣抱瓮丈人濯足图
作者：毛奇龄
朝代：明
体裁：词

欲绣平原几度思。园蛾初作茧、络成丝。前溪水满雪消时。波纹起，绿似小桃枝。投足散涟漪。夜来开绣谱、度针迟。一痕青影暮烟微。衔丝细，不用洗胭脂。
小重山 自涿州至琉璃河达京，和同行韵三首 其一
作者：毛奇龄
朝代：明
体裁：词

草店鸡鸣酒未醒。马槽听啮粟、渐无声。灯前盥面促装成。车尘起，疑在雾中行。渡水石桥平。秋风联辔过、涿州城。乡关回首暗心惊。遥天尽，愁见一云横。
小重山·其一
作者：毛奇龄
朝代：明
体裁：词

春殿香销锁碧空。夜凉宫漏悄、咽铜龙。银河泻地水漴漴。妆初洗，残粉腻沟红。双凤宿梧桐。小桃金井上、露华浓。长门枉自闭重重。珠闼迥，时拂玉阶虫。
小重山·其一
作者：毛奇龄
朝代：明
体裁：词

麦垄青青菜垄黄。野棠花满路、日初长。谁家女伴斗新妆。蜂来往，刺得口脂香。三五映垂杨。见人还却步、背方塘。小姑不解断人肠。看花落，又看浴鸳鸯。
小重山·其三
作者：毛奇龄
朝代：明
体裁：词

花里重寻赵璧弹。流黄朝日映、织初残。停机暗下理双鬟。调弦请，莫是喜幽兰。弦涩苦难安。机丝曾裂指、沁心寒。思繁错记写离鸾。弹多误，频脱指环看。
小重山·其三
作者：毛奇龄
朝代：明
体裁：词

阊阖嵯峨天际开。宾门方四辟、重招徕。将军才到莫相猜。诸王邸，谁道买臣来。九市共三街。彩云遥起处、见蓬莱。秋风歌咏柏梁台。承明内，原有掞天才。
小重山·其三
作者：毛奇龄
朝代：明
体裁：词

黄帕衔鳌结象床。捲衣长拂面、侍君王。衫襟深惹御篝香。绡幛影，隐隐见鸳鸯。别院罢霓裳。众中新赐着、殿头黄。年来独系绛纱囊。江南路，四十杜秋娘。
小重山·其二
作者：毛奇龄
朝代：明
体裁：词

芳草茸茸翠辇迟。昭阳初日影、散彤墀。银幡綵胜戴双纚。金错小，剪出万年枝。御苑落花时。祠前祈百子、汉家池。承恩唯有臂红知。中宵梦，频起视胭脂。
小重山·其二
作者：毛奇龄
朝代：明
体裁：词

贳酒前庄日渐低。鞭梢斜挂壁、卸征衣。同行三俊喜相依。垂杨下，长许控金羁。河水碧琉璃。垆头风物美、近京畿。徵车欲度日迟迟。沉吟久，三辅故人稀。
小重山·其五
作者：毛奇龄
朝代：明
体裁：词

一过东湖深又深。石桥啼不断、午时禽。柳黄曾压绞儿金。双朱户，流水昼沉沉。有女暗相寻。红衣羞泪湿、洗前襟。东风吹放小桃心。吹难住，吹落满庭阴。
小重山·其五
作者：毛奇龄
朝代：明
体裁：词

朱颜绿发画图中。丹砂长饮酒、醉溶溶。前身王母旧青童。干将佩，花锷散芙蓉。羽峤有谁从。蓬莱刚水浅、渡苍龙。他年笑入杏花丛。瀛洲近，折取一枝红。
小重山·其四
作者：毛奇龄
朝代：明
体裁：词

鳷鹊高翾负日温。春冰融太液、细流浑。懒调黄子渍香荪。羊车近，竹叶满金盆。十载见承恩。踏青随例出、望春门。却收银钥暗销魂。梨花落，深殿又黄昏。
小重山·自涿州至琉璃河达京，和同行韵三首
作者：毛奇龄
朝代：明

草店鸡鸣酒未醒。马槽听啮粟、渐无声。灯前盥面促装成。车尘起，疑在雾中行。渡水石桥平。秋风联辔过、涿州城。乡关回首暗心惊。遥天尽，愁见一云横。贳酒前庄日渐低。鞭梢斜挂壁、卸征衣。同行三俊喜相依。垂杨下，长许控金羁。河水碧琉璃。垆头风物美、近京畿。徵车欲度日迟迟。沉吟久，三辅故人稀。阊阖嵯峨天际开。宾门方四辟、重招徕。将军才到莫相猜。诸王邸，谁道买臣来。九市共三街。彩云遥起处、见蓬莱。秋风歌咏柏梁台。承明内，原有掞天才。欲绣平原几度思。园蛾初作茧、络成丝。前溪水满雪消时。波纹起，绿似小桃枝。投足散涟漪。夜来开绣谱、度针迟。一痕青影暮烟微。衔丝细，不用洗胭脂。朱颜绿发画图中。丹砂长饮酒、醉溶溶。前身王母旧青童。干将佩，花锷散芙蓉。羽峤有谁从。蓬莱刚水浅、渡苍龙。他年笑入杏花丛。瀛洲近，折取一枝红。当日吹篪两渡淮。感君长贳酒、醉高斋。十年分手各天涯。频频望，红叶喜当阶。高咏谢家才。綵毫裁诏罢、凤池回。徵书白首苦相催。平津第，勿厌故人来。
小长干曲·其一
作者：毛奇龄
朝代：明
体裁：五言绝句

小小长干下，相逢击絮人。春风吹绿发，春水溅朱唇。
小长干曲·其二
作者：毛奇龄
朝代：明
体裁：五言绝句

风发南湖里，莲舟去渐稀。阿侬因有约，须趁暮潮归。
少与包二秉德蔡五十一仲光沈七禹锡为乡游道古论文视若兄弟今包二死十四年沈七死十八年矣独蔡五十一与予居人间世予又濒死道路曩时交游文章悉亡兵灾忆包二尚存集数卷未行世予泊舟馀干城下为赋此诗
作者：毛奇龄
朝代：明
体裁：五言排律

向吕游河内，陶刘散泽滨。十年生死路，万里去来人。抱痛同沽酒，虚怀荐负薪。繁花孤馆暮，宿草隔江春。司马无书上，黔娄到死贫。一吟怀旧赋，涕泗满青蘋。
少年
作者：毛奇龄
朝代：明

少年仗剑出关中，羽卫新招六郡雄。久许报恩逾聂政，平时饮酒笑秦宫。鸡鸣晓日黄河动，雁阵秋阴紫塞空。当日枌榆迁欲尽，愁君驰马过新丰。
少年
作者：毛奇龄
朝代：明
体裁：七言律诗

少年抱剑出关中，羽卫新招六郡雄。久许报恩逾聂政，平时饮酒笑秦宫。鸡鸣晓日黄河动，雁阵秋阴紫塞空。当日枌榆迁欲尽，愁君驰马过新丰。
少年游 其一 汝南官署七夕作
作者：毛奇龄
朝代：明
体裁：词

看看又是，银河清浅，织女乍停机。不知何事，今宵残醉，还听汝南鸡。庭前瓜果妆成巧，暗里絓蛛丝。记得年前，小矾山下，乾鹊夜来时。
少年游 其三 过淮城口占，有序
作者：毛奇龄
朝代：明
体裁：词

行来但觅，旗亭旧迹，下马驻城闉。请看当日，淮流如故，双泪落征轮。淮阴市上诸年少，相忆总沉沦。谁料衰年，徵车北去，羞见市中人。
少年游 其二 过淮城口占，有序
作者：毛奇龄
朝代：明
体裁：词

马蹄才发，阳平门外，望里是淮安。可怜此地，曾经流浪，一十五年前。曲江高会知何处，秋水晚生烟。惟有垂杨，千条万缕，还挂酒楼边。
少年游 其四 题陈检讨小影，傍有侍儿坐蕉簟弄笛
作者：毛奇龄
朝代：明
体裁：词

十年苦忆，元龙颜面，梦寐恐难亲。不虞相见，长安道上，并见在傍人。停毫一顾踟蹰久，欲待按歌匀，碧鸭消时，红蕉坐去，何处不传神。
少年游·汝南官署七夕作
作者：毛奇龄
朝代：明

看看又是，银河清浅，织女乍停机。不知何事，今宵残醉，还听汝南鸡。庭前瓜果妆成巧，暗里絓蛛丝。记得年前，小矾山下，乾鹊夜来时。马蹄才发，阳平门外，望里是淮安。可怜此地，曾经流浪，一十五年前。曲江高会知何处，秋水晚生烟。惟有垂杨，千条万缕，还挂酒楼边。行来但觅，旗亭旧迹，下马驻城闉。请看当日，淮流如故，双泪落征轮。淮阴市上诸年少，相忆总沉沦。谁料衰年，徵车北去，羞见市中人。十年苦忆，元龙颜面，梦寐恐难亲。不虞相见，长安道上，并见在傍人。停毫一顾踟蹰久，欲待按歌匀，碧鸭消时，红蕉坐去，何处不传神。
少年游·过陵下感旧
作者：毛奇龄
朝代：明
体裁：词

当时邂逅，凌家山下，桃树满前津。今来又值，桃花开后，不见那时人。香轮翠幕陵前路，日影动飞尘。流水横斜，鸟啼哀怨，愁对武陵春。
少年行·其一
作者：毛奇龄
朝代：明
体裁：五言律诗

久宿金张第，新随赵李车。银鞍珠騕袅，宝带玉蟾蜍。翠羽遮苏弹，鲜花插妓裾。平明驰委巷，只为问专诸。
少年行·其二
作者：毛奇龄
朝代：明
体裁：五言律诗

六郡齐推毂，三河旧擅场。传家中卫尉，拜爵羽林郎。紫燕穿云疾，青骹掣露长。东邻碧玉好，休嫁汝南王。
尘
作者：毛奇龄
朝代：明
体裁：五言绝句

但恨车前少，犹怜甑里稀。日光流壁隙，一道雨丝飞。
尤司理园林饮次和韵四首·其一
作者：毛奇龄
朝代：明
体裁：五言律诗

是地真幽绝，临流亦快哉。长林迷草树，远水见楼台。柳色遮成幔，荷花卷似杯。泉明有三径，早已赋归来。
尤司理园林饮次和韵四首·其三
作者：毛奇龄
朝代：明
体裁：五言律诗

东城环垄畔，北柴傍湖滨。金谷园中酒，蓝田庄上人。云深常带雨，日隙不流尘。处处莲塘满，何从下钓纶。
尤司理园林饮次和韵四首·其二
作者：毛奇龄
朝代：明
体裁：五言律诗

吴苑饶名胜，斯游倍爽然。平桥低着水，高树暗参天。露席惊鸥起，绳床对客眠。旧时池馆在，只许辟疆传。
尤司理园林饮次和韵四首·其四
作者：毛奇龄
朝代：明
体裁：五言律诗

红泉疑物外，碧草远人间。图史长年静，琴樽入夏閒。开扉通下坞，隔郭见遥山。倘许留旬日，无容觅棹还。
就亭鹦鹉去而复返
作者：毛奇龄
朝代：明
体裁：五言绝句

脱锁辞雕槛，衔绦返绿衣。陇山千万里，何处可言归。
尹坪以琴谱并诗寄予依韵赋答时小妻曼殊将亡·其一
作者：毛奇龄
朝代：明
体裁：七言绝句

十五年前汝水滨，为弹清角每相亲。一从君作苏门客，顿使身惭柳下人。
尹坪以琴谱并诗寄予依韵赋答时小妻曼殊将亡·其二
作者：毛奇龄
朝代：明
体裁：七言绝句

正向朱弦哭素心，感君遗我旧徽音。如何远道将离曲，杂作商陵别鹄吟。
屠少府左补始兴驿丞
作者：毛奇龄
朝代：明
体裁：七言律诗

南行且莫厌官閒，梅尉高风好去攀。傍舍不须撝绿绮，开衙长自对青山。岭随陆贾乘传去，座有司农置驿还。暇日题诗寻玉笋，丹砂正好驻朱颜。
山中再宿
作者：毛奇龄
朝代：明
体裁：古风

小溪淅淅覆草里，大溪㶁㶁长松间。高岩雨声到松叶，一夜冷彻桐君山。山中寂历无近远，再宿始知路深浅。潇潇衣露若散丝，松墙日出归来时。
山家
作者：毛奇龄
朝代：明
体裁：古风

青山低北寨，碧水到南庄。夜虎仙人杏，春鸠帝女桑。村烟浮谷口，林树见浔阳。
山居庄家女种莲子许粒小钵历日五铢隐然有钵底忽花鸭唼去惜哉作莲子
作者：毛奇龄
朝代：明
体裁：古风

莲子有心能作花，女儿采莲先采蕸。分蕸擘花得莲子，欲问所遗隔花市。若耶溪头千叶莲，风吹莲叶叶田田。年年上巳自抽叶，不用栽根理双楫。盆头有水照衣履，长洗钗鱼作风雨。投将莲子裹燕泥，嘱子泥中发辛苦。团团小镜贴波出，隐见荷根起抽立。风前捲鬘妆不成，雨下抛珠佩来涩。当阶花鸭睡花稳，窃入雕栏觅新菌。不念红衣晚岁稀，竟使朱颜早时损。耶溪五月茭叶凉，画船两桨舣横塘。女儿只向东邻坐，不采莲花心自伤。
山居杂诗·其一
作者：毛奇龄
朝代：明
体裁：五言绝句

朝日东林静，新秋北砦清。螃螂衣上落，鸟雀路中行。
山居杂诗·其七
作者：毛奇龄
朝代：明
体裁：五言绝句

前溪深林花，轇结满溪树。采花入林中，始知有人住。
山居杂诗·其三
作者：毛奇龄
朝代：明
体裁：五言绝句

林果堪时摘，山家偏晚尝。收槠需夜雨，剪栗待秋霜。
山居杂诗·其九
作者：毛奇龄
朝代：明
体裁：五言绝句

夜梦同张五，前溪一汎舟。莫嫌犹是梦，醒去几曾游。
山居杂诗·其二
作者：毛奇龄
朝代：明
体裁：五言绝句

溪静闻滴叶，山空响落橡。微风裂门纱，宛在剪刀上。
山居杂诗·其五
作者：毛奇龄
朝代：明
体裁：五言绝句

枫落林暂红，草疏路微白。墙低落涧光，门静入山色。
山居杂诗·其八
作者：毛奇龄
朝代：明
体裁：五言绝句

女冠不出林，忽采钟乳碧。昨日青苔间，惊见履丝迹。
山居杂诗·其六
作者：毛奇龄
朝代：明
体裁：五言绝句

杉路云停过，茅堂煖入来。幡竿看日影，西去又东回。
山居杂诗·其十
作者：毛奇龄
朝代：明
体裁：五言绝句

伐棘团作篱，编茅织成屧。种花不知名，采药当认叶。
山居杂诗·其十一
作者：毛奇龄
朝代：明
体裁：五言绝句

落花流前溪，溪石拥花住。浣女不解愁，素指拨流去。
山居杂诗·其四
作者：毛奇龄
朝代：明
体裁：五言绝句

多难亲朋少，长游内侍稀。东林女道士，替我制秋衣。
山有石翁妪
作者：毛奇龄
朝代：明
体裁：古风

朴父不死东南隅，千年老病无衣裾。黄河不清父不死，却在山前绿萝里。绿萝垂垂坐两石，石里生成有骨格。世传老父好此山，挈妪同来作家宅。早间洗头玉女盆，晚偷鬼火烧松根。红杉紫桫藉衣履，乳麑鷇雀成儿孙。琵琶湾头有少女，红裙猩猩对风雨。黄姑却上天汉边，日盻流黄最心苦。老翁宴坐绝朝夕，春花满头秋月白。天吴欲牵老妪去，只挽嵓头桂枝树。山有翁妪桂有枝，羡君婀娜长无知。
山楼对雨同南士桐音暨姜生兆熊得丝字
作者：毛奇龄
朝代：明
体裁：五言排律

黄菊湿东篱，高楼对酒卮。穷交来魏相，贤主是姜维。幔捲侵寒早，林深入午迟。重阴垂埤堄，细雨乱罘罳。合坐秋霖唱，遥山夏后祠。登临愁思起，时绕玉壶丝。
山花子
作者：毛奇龄
朝代：明

蝉翅宫绡傅体寒。琵琶掩面夜歌阑。插得钿头新拨子，是红蛮。隔舍紫姑星会浅。开门乌桕雨啼残。曾卜金钱今始验，拆和单。小院风摇九子铃。临河长对牸牛星。欲上玉机愁杼短，织难成。掷缕烛翻娇凤出，萦丝泪尽湿花生。谁道锦文无样子，看回程。
山花子·其一
作者：毛奇龄
朝代：明
体裁：词

蝉翅宫绡傅体寒。琵琶掩面夜歌阑。插得钿头新拨子，是红蛮。隔舍紫姑星会浅。开门乌桕雨啼残。曾卜金钱今始验，拆和单。
山花子·其二
作者：毛奇龄
朝代：明
体裁：词

小院风摇九子铃。临河长对牸牛星。欲上玉机愁杼短，织难成。掷缕烛翻娇凤出，萦丝泪尽湿花生。谁道锦文无样子，看回程。
山行
作者：毛奇龄
朝代：明
体裁：五言律诗

几欲寻幽径，重来倚杖藜。山空收雾早，溪浅洑流低。松饭炊难熟，桃花看易迷。林深无犬吠，一任乳莺啼。
山行过美施闸·其一
作者：毛奇龄
朝代：明
体裁：五言律诗

西子前裙处，行人唤美施。山花鸦子髻，浦竹女儿祠。教舞宫城艳，吹箫里社思。至今山下水，流出似胭脂。
山行过美施闸·其二
作者：毛奇龄
朝代：明
体裁：五言律诗

水碧如漂镜，山青似洗妆。柴门啼鸟细，村径覆萝长。零雨浣纱石，繁花走马冈。当年教舞去，祠下换衣裳。
山阳别沈秘书时各泪��下不止后辱贻四诗中有云九日淮城怅别筵舳舻西送雁横天浊河浪捲临岐泪湿尽征衫己四年予诵之怆然私顾所著衫犹是旧时因重为揾泪赋诗自嘲匪云报章耳·其一
作者：毛奇龄
朝代：明
体裁：七言绝句

上苑秋高雁影寒，帛书何幸寄长安。今来衫袖重重湿，不是当时泪未乾。
山阳别沈秘书时各泪��下不止后辱贻四诗中有云九日淮城怅别筵舳舻西送雁横天浊河浪捲临岐泪湿尽征衫己四年予诵之怆然私顾所著衫犹是旧时因重为揾泪赋诗自嘲匪云报章耳·其二
作者：毛奇龄
朝代：明
体裁：七言绝句

一别淮城书渐稀，故人相忆在金扉。他乡四换黄花节，犹着山阳拭泪衣。
山阳县署岁饮
作者：毛奇龄
朝代：明
体裁：七言绝句

古署青云绕岁幡，屠苏宴罢不知还。莫辞漉酒当筵尽，尚有悬鱼在壁间。
山阴余氏女避兵南邻就家母论讽陶潜诗且出手书陶集相示母以命甡
作者：毛奇龄
朝代：明
体裁：古风

曾与班姬较石渠，可怜避地到荒闾。暂为老母高堂客，偏爱渊明处士书。翠带萦㡘抽绿草，胭脂画字艳红蕖。
山阴王生屡枉缺候有诗并文稿见寄奉答
作者：毛奇龄
朝代：明
体裁：五言律诗

夜别西园久，春还南沜稀。吕安长命驾，皇甫未披衣。入世哀时命，高文杜德机。前期千载在，咫尺敢言违。
山雾引
作者：毛奇龄
朝代：明
体裁：古风

山中大雾暗高阁，咫尺不辨阁前竹。朝光初上欲破难，苍茫如在环瀛间。须臾日色拔松顶，将破松枝漏光景。忽闻一响裂万壑，大雾骤敛如雨落。我来阁中观素书，窗纱几漆疑水濡。竹根初青日初出，此时已及数竿日。入山数载恐不深，大雾欲破惊人心。我将深隐共玄豹，藏入雾中谁得寻。
岁暮入史馆书感用家太史韵·其一
作者：毛奇龄
朝代：明
体裁：七言绝句

日从东观讨遗编，坐弄铅黄度岁年。自笑中郎生子晚，纵修汉史有谁传。
岁暮入史馆书感用家太史韵·其二
作者：毛奇龄
朝代：明
体裁：七言绝句

千门爆竹岁将除，尚跨三花进石渠。中夜草成群盗传，教人泪湿一床书。
岳州大捷奉和高阳宝坻益都三相公喜赋原韵六首·其一
作者：毛奇龄
朝代：明
体裁：七言律诗

荆门露布插雕飞，闻道雄师己合围。下隽地翻留后旆，洞庭波洗战时衣。军分五垒真无敌，峒阻三苗何处归。况有楼船横浦入，天南谁不望明威。
岳州大捷奉和高阳宝坻益都三相公喜赋原韵六首·其三
作者：毛奇龄
朝代：明
体裁：七言律诗

七校纵横尽佽飞，红鞦新束马腰围。熊罴但计踰银甸，虮虱何愁生铁衣。罗子收来忘北顾，楚军散尽想东归。零阳此去降幡集，何必彊兵出武威。
岳州大捷奉和高阳宝坻益都三相公喜赋原韵六首·其二
作者：毛奇龄
朝代：明
体裁：七言律诗

湖湘寇盗本螽飞，连破平江似带围。夜水暗惊流剑影，春花偏喜插弓衣。人收赤子安军镇，地入黄陵近姊归。但得东山堪劳士，拚教零雨诵伊威。
岳州大捷奉和高阳宝坻益都三相公喜赋原韵六首·其五
作者：毛奇龄
朝代：明
体裁：七言律诗

桃虫谁道善拚飞，帝命原教式九围。尅日将军齐捲甲，连年天子自求衣。葭还旧律知来复，芭满新田叹曰归。从此征駹与朝笮，敢言咫尺见天威。
岳州大捷奉和高阳宝坻益都三相公喜赋原韵六首·其六
作者：毛奇龄
朝代：明
体裁：七言律诗

禁旅中兵总射飞，长驱肯作掩群围。行营夜袭藏刁斗，转战春生换韐衣。王浚乘风能越险，姜维有志亦当归。裒荆自古需罙入，谁道王师不在威。
岳州大捷奉和高阳宝坻益都三相公喜赋原韵六首·其四
作者：毛奇龄
朝代：明
体裁：七言律诗

日望巴东鹅鹳飞，江陵种柳渐成围。提兵真入移绡幕，叩马相迎有布衣。三奏捷书当甲始，全军振旅在春归。从来庙算需贤相，况复诗传翟子威。
岸坼
作者：毛奇龄
朝代：明
体裁：五言律诗

岸坼疑天尽，沙平与地浮。万程惟水宿，千古此江流。筱曲藏渔罶，芦花起棹讴。烟波无限兴，相顾各悠悠。
川上望月
作者：毛奇龄
朝代：明
体裁：五言律诗

旅宿清川月，流光冷欲侵。临轩时倚徙，竟夜起沈吟。水静浮寒壁，风来荡碎金。前洲惊汎景，定有未栖禽。
左瞑樵归里
作者：毛奇龄
朝代：明
体裁：五言律诗

君是忠良后，相逢早记名。题诗江令宅，供帐越王城。年雪当筵下，春潮接岸平。前途如有忆，试看柳条生。
巫山一段云
作者：毛奇龄
朝代：明

筱壁含烟澹，椒花滴露稀。风吹细雨晓云低。十二碧峰迷。神女祠前泪，清猿峡里啼。瞿塘新水曲尘微。行客自依依。寒雨萝衣湿，晴云蕉帔开。空舲峡下近阳台。谁向梦中来。丛笛江妃庙，孤舟新妇隈。山花石竹不须栽。看作小姑钗。
巫山一段云·其一
作者：毛奇龄
朝代：明
体裁：词

筱壁含烟澹，椒花滴露稀。风吹细雨晓云低。十二碧峰迷。神女祠前泪，清猿峡里啼。瞿塘新水曲尘微。行客自依依。
巫山一段云·其二
作者：毛奇龄
朝代：明
体裁：词

寒雨萝衣湿，晴云蕉帔开。空舲峡下近阳台。谁向梦中来。丛笛江妃庙，孤舟新妇隈。山花石竹不须栽。看作小姑钗。
巫山高
作者：毛奇龄
朝代：明
体裁：古风

君不见巫山丛丛高插天，前临蜀道回长川。君不见巫山窈窕似好女，朝见行云暮行雨。朝朝暮暮巫水滨，碧萝红树荆门春。幽嵓生风吹雨色，迷却当年梦里人。梦里迢遥渡三峡，十二峰头暗云叶。风起难留巫氏家，山前那遇荆王猎。荆王巫氏相遇稀，春禽暮蝶争飞飞。天半无云妆绿发，风中有雨湿罗衣。罗衣绿发等閒变，谁语荆王使相见。若为淫滪荡人心，判作琵琶蔽君面。琵琶峰畔云影长，汤汤淫滪流瞿塘。共言台下栖神女，共道丘中伴楚王。楚王宫里细腰女，争望阳台起歌舞。不惜高峰化作神，但恨春云变成雨。春云荡荡流满山，椒花红映青苔间。南行若个知才子，空使春云江上还。
巴山酒垆送王十孝廉北行
作者：毛奇龄
朝代：明
体裁：古风

巴山秋市悬青帘，市中却逢王孝廉。当垆十五洗杯杓，眉间扑粉如红盐。枫林百尺日初照，恼煞王郎尚年少。五上公车十二年，碧发重遮绿罗帽。巴山城下秋水清，垆头醉送王郎行。明年我亦来燕市，看汝春风马上生。
帝京蹋灯词·其一
作者：毛奇龄
朝代：明
体裁：七言绝句

毬场花帽打三郎，重戴朱竿学教坊。何处大鳌山最美，三条火巷在廊房。
帝京蹋灯词·其三
作者：毛奇龄
朝代：明
体裁：七言绝句

放夜金吾首戴翎，红缨白马驾朱軿。月明只觉天星少，撒作车盘两面钉。
帝京蹋灯词·其二
作者：毛奇龄
朝代：明
体裁：七言绝句

勾栏缺处接灯棚，五色番花四角擎。蹋断麻鞋归不得，永安门外老田更。
帝京蹋灯词·其五
作者：毛奇龄
朝代：明
体裁：七言绝句

一道灯轮去复回，瓜囊镂作八仙台。走桥妇女呼教住，好让秧歌唱过来。
帝京蹋灯词·其六
作者：毛奇龄
朝代：明
体裁：七言绝句

灵佑宫联祈谷坛，蜡糊红纸坐坊官。露珠滴尽坛前树，綵剪莲花偏耐寒。
帝京蹋灯词·其四
作者：毛奇龄
朝代：明
体裁：七言绝句

夜凉蝉鬓贴金貂，漏滴铜瓶水渐消。忽听盒中千炮发，襄阳城破在中宵。
平原道中示仲山诸同行作
作者：毛奇龄
朝代：明
体裁：七言律诗

客路秋光最可怜，平原风物更萧然。山桥度马双流迥，野店留人一榻悬。酒旆碧垂丹枣下，庙门红闭绿杨边。却因顾陆相从晚，每欲联镳未敢前。
平台漫感
作者：毛奇龄
朝代：明
体裁：七言绝句

司马西行狗监猜，邹阳新上一书回。可怜千载贤王客，不为平台赋雪来。
平太翁初度·其一
作者：毛奇龄
朝代：明
体裁：七言绝句

芝盖如云枣似瓜，秋风八月桂为槎。原来河上神仙宅，只在怀州刺史家。
平太翁初度·其三
作者：毛奇龄
朝代：明
体裁：七言绝句

先生寄兴瀫溪边，暇日长吟东岘篇。八月秋花开似锦，万层罗绮满前川。
平太翁初度·其二
作者：毛奇龄
朝代：明
体裁：七言绝句

著书何必向函关，避世墙东也驻颜。不信但看樊仲父，火珠桥下九还丹。
平太翁初度·其四
作者：毛奇龄
朝代：明
体裁：七言绝句

近见耆英在鉴湖，閒来挟瑟且提壶。庭前自有三珠树，座上宁无九老图。
平年伯寿诗
作者：毛奇龄
朝代：明
体裁：古风

泰山何盘盘，海水何汤汤。凤凰栖梧桐，鸑鷟鸣山冈。伊予汝南叟，起家承韩疆。名阀共韦许，奕叶垂宪章。中朝历南渡，萃族移东扬。翁本廊庙才，委择任纪纲。韬名迈孙劭，辟事同范滂。在庭嗣贤哲，入室成琳琅。陆炜见双璧，陈氏推二方。迄今视鸠玉，眺望龙山阳。徘徊共宾朋，罗列纷酒浆。祈年重古稀，乡老尊三光。况公揽德辉，贻此世泽芳。蓬莱接良会，水浅三为桑。何如捧流霞，一顾海水长。
平津宅九日
作者：毛奇龄
朝代：明
体裁：五言排律

高馆成良宴，閒堂静举觞。清秋逢九月，佳节是重阳。地煖全开日，天寒早降霜。遥山枫叶紫，对槛菊花黄。菡萏裁为幛，茱萸结作囊。登临追岘首，萧洒过柴桑。隔岁依淮郡，连年滞楚乡。芳亭怀内史，戏马忆前王。返国鹰犹击，还林艾复张。孙嵩留屋壁，渔父掩壶浆。讵意茹荼苦，重闻漉酒香。违时乘短景，度难逐长房。座整龙冈帽，歌回江夏床。醉馀生感激，只为恋平当。
平津箪醪河饮次作
作者：毛奇龄
朝代：明
体裁：五言律诗

十载论文契，千秋尚友情。长贫思鲍叔，多难感虞卿。夏雨槐厅静，朝花莞簟清。簟醪相对饮，偃蹇愧平生。
平生廷试还里
作者：毛奇龄
朝代：明
体裁：七言律诗

曾启公车下早朝，看君对策御河桥。笔含殿陛花千叠，衣染宫墙柳数条。海谷龙归暑雨散，燕台马逐暮云遥。羡君前路秋风起，八月应看江上潮。
平野
作者：毛奇龄
朝代：明
体裁：五言律诗

平野白漫漫，中原朔吹寒。高云鸦背落，积雪马头看。堠馆冰齑薄，村田燎火乾。千秋淮蔡路，相顾在征鞍。
广文先生歌赠张学博
作者：毛奇龄
朝代：明
体裁：古风

广文先生读尚书，客来有鸟尝衔鱼。花间促坐绛帐舒，不须归去河汾庐。当时献赋誇子虚，十年丐卒将公车。我今相遇沈子墟，春风冉冉吹衣裾。莫嫌高论与众殊，此间已是张融居。
广陵城下作
作者：毛奇龄
朝代：明
体裁：古风

白露流江浦，黄花隔永兴。乡心异潮水，夜夜返西陵。人静垂银钥，天高堕玉绳。城南一回首，千里暮云蒸。
庆清朝慢·湖墅高会，同王丹麓、陆荩思诸公即席
作者：毛奇龄
朝代：明
体裁：词

候属添丝，人方系缆，还逢高会南皮。闲堂夜来红烛，倒映金卮。争投博箸，妓帘不挂夏侯衣。频倾看，有葡萄酿，色似胭脂。夙昔只愁间阔，长从纸上，汗漫寄相思。今夕不知何夕，能预斯期。城头紞如五鼓，傍筵耿耿玉绳低。那堪与，曹刘沈谢，即席为词。
庐山
作者：毛奇龄
朝代：明
体裁：五言排律

崷峍东嵓胜，苍茫南斗间。倒倾彭蠡浪，雄出豫章山。骇谷惊难度，奇峰秀莫攀。星光流电阁，日影上天关。石镜悬孤照，屏风叠九镮。莲花开社白，杏子坠林殷。雁阵迷遥渚，鹏垂暗大寰。分流遮七泽，越岭控诸蛮。双阙游来迥，三宫望去閒。陶潜真遁客，匡氏本仙班。赤豹司金锁，青猿献玉环。危梁跨兀兀，飞瀑下潺潺。刹转金轮扇，峦封锦石斑。清飙回一气，散岫簇双鬟。吴楚区分大，乾坤到处艰。幽栖能托迹，应见白云还。
庞湘
作者：毛奇龄
朝代：明
体裁：五言绝句

蔓草生西苑，残花满洛阳。清凉台下过，尚有一庞湘。
废第
作者：毛奇龄
朝代：明
体裁：五言律诗

废第谁家旧，缘城是径通。台欹公府侧，帘断妓楼东。倚井芭蕉绿，烧池菡萏红。田文捐馆后，谁听雍门桐。
康熙乙丑予奉使分校会闱得士一十二人竣事恭纪兼呈同考诸公三十韵
作者：毛奇龄
朝代：明
体裁：五言排律

试士开三省，徵书下九重。名标文德殿，宴列武成宫。同考班行盛，诸房领去崇。剪金花插帽，浴铁马安笼。鱼贯先开闑，蜂攒后捲篷。座如联宿上，堂以聚奎雄。布棘藏知杂，垂帘示至公。砚分新靛液，题拜小黄封。使席供旃细，官厨煮桂浓。吹铙来堠北，击柝在墙东。画壁皆麟凤，标签类活东。卷排千字赜，阄限五经通。到晚门钳赤，中宵燎举红。九龙天上现，万蚁穴中攻。启簿觇多例，焚香矢寸衷。主司愁失实，进士苦雕空。文献都堂内，神枯号舍中。有蕉难覆鹿，入牖敢窥龙。所藉千秋鉴，曾无五色�。三呈皆白璧，万选得青铜。勒帛藏双管，收囊会九緵。草编时有次，花判月将终。北斗魁为首，南宫礼是从。人方安夏课，谁敢道冬烘。进录盛箱窄，题名散炬融。闱开云叶叶，榜放日曈曈。宿馆袪砖甓，升銮伐鼓钟。赐袍披织绮，开宴舞寻橦。因谢同苟谊，翻惭获狄功。井亭深锁处，长盼隔窗桐。
康熙二十九年越郡大水蒙郡使君李公尽力疏救稍得安堵赠之以诗
作者：毛奇龄
朝代：明
体裁：古风

于越本泽国，春夏水澒洞。洪流拟怀山，濩气且衔栋。先是坎未发，大禹早见梦。谓有洚水至，晨起决坊壅。三江廿四闸，一辟二十洞。浃日风涛生，蛟龙偃衢巷。公乃披发救，仰天大号恸。云此实予辜，岂应罹民恫。疏堰断鱼笱，掘地展龙峒。所幸急胼胝，犹得廑播种。苗山有神经，大者载禹贡。使君肯随刊，千秋仰鸿絧。
康熙二十五年予请急归里自京门赴益都特谒冯相公夫子恭呈八章每章六韵共九十六句·其一
作者：毛奇龄
朝代：明
体裁：古风

元宰昔秉政，降典手辟门。举召遍四郊，牧豕来公孙。惟时试殿升，谁与迪至尊。夫子搜隐逖，搆材及髡梱。以兹离诡质，滥被青黄文。晻映匏竹傍，顾盻长衔恩。
康熙二十五年予请急归里自京门赴益都特谒冯相公夫子恭呈八章每章六韵共九十六句·其七
作者：毛奇龄
朝代：明
体裁：古风

翔步肃函丈，诗书启笭箐。周游遍廊庑，所至皆典型。元臣本乐志，天语昭上楹。诗镌俨韦谷，花曲胜杜陵。时从前村归，不记渔樵名。夔龙在丘壑，日夕称太平。
康熙二十五年予请急归里自京门赴益都特谒冯相公夫子恭呈八章每章六韵共九十六句·其三
作者：毛奇龄
朝代：明
体裁：古风

大雅久不作，姬旦陈农篇。何悟复明辟，顿返南亩间。天子盛嘉赉，宸藻纷披宣。倾朝饯遥郭，作画标近筵。迄今课桑牧，偃仰留乡园。郑公自谢政，避客已四年。
康熙二十五年予请急归里自京门赴益都特谒冯相公夫子恭呈八章每章六韵共九十六句·其二
作者：毛奇龄
朝代：明
体裁：古风

衔恩托钧陶，砂砾就广冶。戴崇亦何人，乃许食西庌。只怜苦饥驰，出入贳羸马。但得随春风，抠袂自洒洒。有时开褉堂，集之万柳下。婴绂追上辰，咏叹振大雅。
康熙二十五年予请急归里自京门赴益都特谒冯相公夫子恭呈八章每章六韵共九十六句·其五
作者：毛奇龄
朝代：明
体裁：古风

白发阅新序，言至万柳堂。触目憬物移，流涕攀条长。茂弘褉犹在，谢傅泽未忘。时禽改啁哳，清池变沧浪。驱车税北海，徒步询郑乡。所嗟不同携，艳歌亦何尝。
康熙二十五年予请急归里自京门赴益都特谒冯相公夫子恭呈八章每章六韵共九十六句·其八
作者：毛奇龄
朝代：明
体裁：古风

太平无穷期，景运方逮旦。东归有康成，早已受易算。高天本寥廓，邛首日相见。人生非圈豚，安敢久留恋。祗惧负师训，无以答宸眷。努力崇光景，终焉戒游宴。
康熙二十五年予请急归里自京门赴益都特谒冯相公夫子恭呈八章每章六韵共九十六句·其六
作者：毛奇龄
朝代：明
体裁：古风

何尝识东家，遥望屈双跗。云门万仞间，是我感恩处。登堂式琴樽，入里敬草树。谁昔恋宫墙，相订共樊素。独身瞻天星，咸叹泣朝露。千秋展斯须，四顾谨翔步。
康熙二十五年予请急归里自京门赴益都特谒冯相公夫子恭呈八章每章六韵共九十六句·其四
作者：毛奇龄
朝代：明
体裁：古风

四年怀衮衣，时事喟日易。门士暨旧僚，半作夜台客。伊予本蓬根，霜落见孤植。逝将请长假，还住贺监宅。何当感故年，拥髻失通德。从此尘网中，坐使鬒发白。
康熙二十五年予请急归里自京门赴益都特谒冯相公夫子恭呈八章每章六韵共九十六句梅东渚筑楼于草堂之北施侍读题曰满听其群从渊公孝廉首倡二诗书卷命和遂依韵率成续原卷后·其一
作者：毛奇龄
朝代：明
体裁：古风

下直出中禁，怀人在东溪。岂无逢时交，愿与静者期。如何郁仪辔，日薄还相羁。环山如舂臼，入路逶以迤。传闻岩牗上，重屋方临卑。虚似挠千空，泛若坐百陂。所喜朝日丽，有莺啼修楣。以此属清听，能使神志怡。君子畜嘉告，同声寄遥题。何当携双柑，倚此云外梯。
康熙二十八年皇上东巡会稽躬祷禹穴迎驾于五云门外纪之以诗
作者：毛奇龄
朝代：明
体裁：古风

皇情轸民依，南狩省方俗。岂曰展豫游，将以达众欲。无如江淮间，洚水滥渠渎。冯修恣潭湤，安得奠四隩。圣人曾下视，七州启哀告。一时抱殷忧，两面动黴墨。于焉导胡苏，不止楗园竹。疏凿三载馀，创痛已渐复。所嗟未成功，重烦驾轣辘。仰惟前王贤，神禹治海谷。鸱尾示远衔，应龙兆先画。随妆遍诸方，辑瑞会群牧。抑鸿下沉菑，洒地澹�瀑。其事隔混茫，千载嗣芳躅。亲禋苗山宫，躬祷石帆麓。神兽方献珍，金匮将启椟。不惮鞭虹梁，岂为驾海屋。何幸兹一方，竟得先五服。圣皇每巡幸，宛转念民瘼。不须登涂山，爰载石纽录。
康熙十七年七月二十八日京师地震大厌朝廷下诏修省群工怵惕予以谨戒之馀窃读政府作续纪一首和益都夫子韵
作者：毛奇龄
朝代：明
体裁：古风

维岁在已未，彝则月将晦。京师忽地震，庐舍多损坏。有声自西来，轰作万鼓擂。城壁楼橹间，捣厌若碓硙。是时尘坌涌，白日飞叆叇。摇动及通潞，远过涿鹿界。如是三十日，岌岌馀硌碍。不啻宋渭州，四震瓦亭寨。天子起修省，下诏布罪悔。群工亦忧虞，敷奏各创㣻。伊予本韦布，初进即求退。况复职笔札，所愧无补乂。既鲜京易学，谁擅子政解。填阴与沴土，相习总昧昧。但道何物神，得撼此大块。忆昔本始年，汉世当盛会。震厌毁皇庙，河上警至再。诏令内郡国，举若杜饮辈。直言能极谏，因与陈利害。方今复制科，茂才郁繁会。大廷倘策灾，何以置明对。遒人振木铎，惟在谨天戒。抚此修辅文，永夜不能寐。
康熙十七年予以不学谬膺荐辟三辞不允两浙开府陈中丞竟投檄舍下勒携赴部勉强应命感而有作
作者：毛奇龄
朝代：明
体裁：五言律诗

恭诵王言大，深知儒术尊。九重思帝弼，三辟及公孙。府檄封投舍，徵车驾到门。微臣久荒学，乞放是君恩。
康熙十七年十月一日大学士索额图明珠奉上谕各大臣题荐才学官人除现任员外著户部帖给俸廪并薪炭银两按月稽领感赋二首·其一
作者：毛奇龄
朝代：明
体裁：七言律诗

宣平初启储才贤，便向金门拜赐缗。乌节稻颁高廪俸，红箩炭准大农钱。花攒印帖看成锦，日照絺衣恍挟绵。谁道旧时含糗士，还承介锡在昌年。
康熙十七年十月一日大学士索额图明珠奉上谕各大臣题荐才学官人除现任员外著户部帖给俸廪并薪炭银两按月稽领感赋二首·其二
作者：毛奇龄
朝代：明
体裁：七言律诗

公车通诣近三台，月俸旋教计部开。御牒宛从天上落，皇恩高向日边来。饔钱谁是张安贵，索米惭无曼倩才。咫尺光华将启旦，敢言迟暮答涓埃。
康臣宅感赋并忆蕃鲜
作者：毛奇龄
朝代：明
体裁：七言律诗

多年不见沈休文，府市南头一讯君。兄弟婚姻惊老大，池台今昔感离分。羊羹对酒临秋节，鼠麦衔花散夕曛。却忆美人南浦外，湫风凄雨渡江云。
张二丈七十初度自咏小像松菊图索和·其一
作者：毛奇龄
朝代：明
体裁：七言绝句

清河居士卧东篱，松菊閒吟酒一卮。犹喜春前方七十，勿嫌秋老探花迟。
张二丈七十初度自咏小像松菊图索和·其二
作者：毛奇龄
朝代：明
体裁：七言绝句

庭前松菊自行歌，画里柴桑双鬓皤。散写新诗编不尽，可知甲子记来多。
张使君泛舟作
作者：毛奇龄
朝代：明
体裁：七言律诗

太守楼船驾露梯，平明载酒鹿城西。绿水涨时抽绿草，青山断处界青溪。拟翻太液歌黄鹄，曾使陈仓祀碧鸡。淼淼胥台高未极，相看知与岘峰齐。
张司理陛秋水园席上作·其一
作者：毛奇龄
朝代：明
体裁：七言绝句

秋风吹雨照龟台，白藕红菱水面开。博望南还重戴酒，天河真见使星回。
张司理陛秋水园席上作·其二
作者：毛奇龄
朝代：明
体裁：七言绝句

南徐军镇海门青，十载分巡旧理刑。归假不忘三径乐，雨馀秋水上空亭。
张恒像·其一
作者：毛奇龄
朝代：明
体裁：五言绝句

我爱张北山，读书抱绝悟。挥羽坐深林，不入大航渡。
张恒像·其二
作者：毛奇龄
朝代：明
体裁：五言绝句

酒朋兴何减，诗格峻莫攀。流云如波涛，动荡胸怀间。
张新标吏部初度·其一
作者：毛奇龄
朝代：明
体裁：五言律诗

晓日启曈昽，金樽琥珀融。嵩生怀甫相，人望属山公。颢气当关紫，秋瓜渡海红。内庭饶部伎，幽兴满丝桐。
张新标吏部初度·其二
作者：毛奇龄
朝代：明
体裁：五言律诗

系绂开华屋，县弧就绮筵。凤毛飞綵袖，雁足踏冰弦。淮水长流地，张星本在天。汉庭尊弊吏，一倍惜君年。
张方岳巡抚闽中
作者：毛奇龄
朝代：明
体裁：七言律诗

来从奏计待鸣珂，去路黄旗载骆驼。斗北骤颁新筦钥，天南重整旧山河。建溪云树开藩远，闽峤山花入幕多。身到九仙须对酒，年来东海不扬波。
张梧南还·其一
作者：毛奇龄
朝代：明
体裁：七言律诗

秣陵忆别十年前，帝里相逢倍黯然。玉案未酬新绿绮，柴车还裹旧青毡。花开晓店迷行骑，柳放春门惨别筵。此去但能随谢尚，不须频上估人船。
张梧南还·其二
作者：毛奇龄
朝代：明
体裁：七言律诗

青郊绿草散平芜，别路愁听谷鸟呼。几见戴逵还剡舍，重看李白出当涂。难兄三载仍留粤，贤主千秋半在吴。欲典朝衣饯归客，杏园东去酒谁酤。
张梧去淮
作者：毛奇龄
朝代：明
体裁：七言律诗

独上淮阴古钓台，登临作赋甚雄哉。频年带剑驱吴楚，忽尔行歌归去来。细草暄随胥浦涨，平涛冻逐射洪开。南昌亭下春风发，不见王孙哀复哀。
张梯墓下作
作者：毛奇龄
朝代：明
体裁：七言律诗

翘翘夏木掩泉关，天柱峰边夜自还。墓下未留吴季剑，望中何处谢家山。听来谷鸟缘溪啭，看去原花满地斑。不道故人相失后，十年流落在人间。
张荀仲先生七十寿诗
作者：毛奇龄
朝代：明
体裁：古风

紫螮敛朝日，丹花拒秋霜。摄提贞元英，穑士以涤场。良月遘皇览，弧矢方重张。前庭罗嘉宾，中馈陈酒浆。君子耸高躅，避地羁遐方。书通获玄秘，道蕴流词章。轶步周五岳，颢气盖四荒。华首还班麟，娱景时相羊。伊昔介胡耇，设醴遇石阳。官亭致缱绻，历岁同杖乡。于今憩丘园，子姓繁趋跄。白鱼跳澄潭，潭水何沧浪。贱子托末契，登堂进霞觞。微辞播芳徽，景止安可忘。
张通政初度八韵
作者：毛奇龄
朝代：明
体裁：五言排律

北斗转珠纶，南山倚殿新。班联亲帝座，出纳羡王臣。佩委看皆玉，台高望似银。受书开画掖，司命出丹唇。云阙争扳翼，冰厨善劈鳞。百年忻得岁，四坐喜同春。平子名逾盛，张凭论有神。长庚秋正焕，莫问柳边辰。
弹琴妓·其一
作者：毛奇龄
朝代：明
体裁：五言律诗

岭峤花初落，江楼夜未央。美人抽碧轸，神女弄空桑。清角风前怨，冰丝指下凉。邮亭双鬓影，长念楚明光。
弹琴妓·其三
作者：毛奇龄
朝代：明
体裁：五言律诗

绿绮回长线，红衫映断纹。啼乌愁浦树，流水忆湘君。拨去将垂钏，弹时数敛裙。曲终多苦调，不欲座中闻。
弹琴妓·其二
作者：毛奇龄
朝代：明
体裁：五言律诗

小阁开江月，平轩倚柳条。樽前操急缦，手底泻归潮。低露生磐石，清风出藕苗。楚妃连宋女，相见果非遥。
录别次韵·其一
作者：毛奇龄
朝代：明
体裁：七言绝句

南风吹雨一舟轻，百里隋河载雨行。恨别泾园沈公子，阳关只唱第三声。
录别次韵·其二
作者：毛奇龄
朝代：明
体裁：七言绝句

裁向嵩阳看落云，青枫江上又辞君。此行将到衡州去，只恐衡南少雁群。
录别诗
作者：毛奇龄
朝代：明
体裁：古风

修景返北陆，日驭扬赫曦。游子思故乡，叹息将东归。伊昔来沪渎，春花满前墀。主人出美酒，式饮歌庶几。出入并车毂，言笑同嚘咿。衔鹿飨苹草，得食还相遗。朱明变新候，丹蕊舒故枝。絷驹有时解，结心何能移。况君久仕宦，阅世经崄巇。慷慨已投分，从容且随时。古人轻三过，言救溺与饥。顾予亦何为，茫茫向天涯。越人盟车笠，旦旦申素词。今兹念崇情，信誓安可违。薰风吹广术，中道惜解携。愿言爱景光，千载以为期。
录别诗
作者：毛奇龄
朝代：明
体裁：古风

绿蘋被丛薄，红兰覆江皋。挂席浮海滨，言渡枉渚潮。君子秉遐契，相顾称神交。一见赠缟纻，再逢贻错刀。芳辰罗广宴，永夕传佳肴。旨酒涤中脘，爰以散郁陶。春鸠度麦叶，暑鹊鸣桑条。危樯驾五两，风便速去桡。离歌未终曲，别思如波涛。嘉德许揽佩，隆情鲜纷嚣。良觌安可几，所恃在久要。
彭蠡湖达南昌将适庐陵访施湖西途中有寄凡三十二韵
作者：毛奇龄
朝代：明
体裁：五言排律

久念庐陵胜，还为彭蠡游。湖天回远日，山叶动高秋。星子联迎棹，康郎曲上舟。溪吟过栗里，野泊近椒丘。烟塞抛鱼罩，霜篱醉酒篘。风生朝解笮，水冷夜添稠。赭岸寻遗堞，青山榜旧邮。桥看三峡雨，亭瞰百花洲。玉笥怀丹牍，珠泉挂碧□。樯铃遮鸽浦，旅笛傍龙湫。汉将城台迥，秦人洞壑幽。峰前红嶂合，江畔綵螺浮。鼓枻横章口，携书到石头。虚名传白社，浪迹剩乌裘。铁辘翔云鹢，干将望斗牛。故人今节度，分守旧诸侯。重镇雄蛮服，严关控上游。陈蕃推豫郡，陶侃在江州。但借卬亭宿，无需祢刺投。入吴忻见导，避楚故依刘。浙右曾分袂，淮南值税辀。经冬陪饮宴，首夏约过求。历览惭灵运，相思负子猷。因探梅尉岫，始忆庾公楼。何处呜椴鼓，先将释蒯缑。榻缘徐稚设，坊定范逵留。兴到开仙室，文成写吉流。层台闲绣棨，后幕捲青油。我放同安道，君廉过褚裒。草堂赀有待，蜡屐计安周。西上呼黄鹤，南行驾紫虬。此间何路达，为我一咨诹。
彰德别驾之任有赠兼询吴文学
作者：毛奇龄
朝代：明
体裁：七言律诗

邺下新推监郡豪，漳河水色照青袍。车前周景初题字，匣有王祥旧佩刀。上党云连熊旆远，太行山尽雀台高。城东肯问韩陵石，何处文章少俊髦。
征南大兵乘胜收复长沙奉和高阳相公原韵二首·其一
作者：毛奇龄
朝代：明
体裁：七言律诗

战舰横江蔽郁姑，材官百万尽弯弧。新收岳麓时移障，遽袭湘潭夜渡湖。白马关前鸣鼓角，黄陵庙下禁樵苏。天南指日铭功远，何必牟弥布阵图。
征南大兵乘胜收复长沙奉和高阳相公原韵二首·其二
作者：毛奇龄
朝代：明
体裁：七言律诗

南征彍骑本腾骧，况复追奔似燎扬。定远自能摧虎穴，护军今已下熊湘。云车驾处城头暗，露布书来盾鼻光。不信衡阳京观美，都梁尚有武成冈。
征南大兵乘胜收复长沙奉和高阳相公原韵二首谬蒙益都夫子作六子诗见赠予居其一且落句韵各叶本姓谨依韵奉荅并谢二首·其一
作者：毛奇龄
朝代：明
体裁：七言律诗

嵇康空自友山涛，十载深惭佩孟劳。观海始知环海大，近天浑忘戴天高。书窥东壁惊三秘，醴设西轩笑二豪。谁想芳洲旧鹦鹉，尚蒙开锁问奇毛。
征行曲·其一
作者：毛奇龄
朝代：明
体裁：五言律诗

车骑出龙沙，屠耆转战赊。长云迷白漫，大雪下黄花。夜火连边障，天兵识汉家。延州有军吏，勿使右贤遮。
征行曲·其三
作者：毛奇龄
朝代：明
体裁：五言律诗

北斗覆黄河，征行日荷戈。全军通敕勒，救饷过滹沱。玉镞遮鸿雁，金装绕骆驼。寒风吹角罢，犹听短箫歌。
征行曲·其二
作者：毛奇龄
朝代：明
体裁：五言律诗

旌旆绕边风，将军远凿空。五原徵少俊，十乘启元戎。月落关山白，烽高塞谷红。碛西皆内地，不必备回中。
征行曲·其四
作者：毛奇龄
朝代：明
体裁：五言律诗

王者慎佳兵，志士喜从征。赤羽驰河外，黄榆落蓟城。飞狐方转战，饮马自横行。五郡良家子，何时返玉京。
徂徕篇
作者：毛奇龄
朝代：明
体裁：古风

使相夹枢省，曾坐文昌台。中年仗旄钺，遂历三重阶。赤手支半壁，颢气横九垓。因之八宝幢，频向东南开。早岁嬗骏誉，清论超王裴。席帽脱门下，赐宴排江隈。昂藏骋天衢，回若龙与騋。集贤借仙职，册府需英才。海山旧屏下，陡坐鳌背�。圣朝重治术，天牧驱黎斄。暂寄赤棘遥，重使丹纛回。虎绩著方岳，诘禁留戎陔。有时秉刍挽，持节洱海隈。比之韦若刘，转餫踰江淮。旋令辟瓯越，下濑同风雷。开疆逼扶桑，溟渤生黄埃。论功方刑牲，宛与带砺偕。何期移高牙，两浙俨具赅。名都本烦剧，草木皆炱㶼。幸藉一天沆，浃此万户孩。丈夫砥勋伐，所贵居陮隗。出握九牧组，入植三公櫰。譬彼乘凤鸾，羽翮争□毸。治进虞共夏，德并伊与虺。老成推寿耇，其背尚未鲐。不见千寻松，蚴螭生徂徕。青黄并追琢，郁作梁欐材。方其湛雨露，偃盖通雉䍙。谁知廊庙间，千载同巍巍。
待庵明府生日和其自寿原韵
作者：毛奇龄
朝代：明
体裁：七言律诗

河阳清兴自能豪，不藉绥山食一桃。阙下凤书春后展，背间鸟爪夜来搔。綵弧挂向吴天远，素缦操成郢曲高。但使故人能劝酒，官斋何处不陶陶。
徐九芳烈采得双头紫芝
作者：毛奇龄
朝代：明
体裁：五言律诗

三秀何年种，双花独自攀。阶庭分谢树，兄弟共商山。华盖春云紫，金茎晓露殷。芝房歌再起，苦忆汉京还。
徐二将归暂寄湖南周开府里第过别有赠
作者：毛奇龄
朝代：明
体裁：古风

徐乐上书不得意，将乘款段归南山。黄金用尽敝裘裂，何计得还烟水间。长安四月方苦热，日饮冰浆类沃雪。盐车欲驾去住难，忽遇孙阳泪如泄。菖蒲酒暖栀子香，新裁越布单衫长。湘南节度如堪倚，且住城西旧草堂。
徐允哲读予文稿辱贻二绝微及予旧事感生于心依韵奉和·其一
作者：毛奇龄
朝代：明
体裁：七言绝句

素衣何幸变为苍，长就安丘壁里藏。今日逢君头似雪，依然度岁在他方。
徐允哲读予文稿辱贻二绝微及予旧事感生于心依韵奉和·其二
作者：毛奇龄
朝代：明
体裁：七言绝句

生平空自号文雄，祗向天涯赋送穷。羡煞沪城徐孺子，题诗多在落花中。
徐司寇寿
作者：毛奇龄
朝代：明
体裁：七言律诗

蓬矢初开竺泽滨，从来东国藉人伦。岩扉高贮盘中酒，林屋分居门下人。史局镇教添半臂，圣恩未许乞閒身。樽前多少经纶事，莫向秋风理钓缗。
徐徵士初度之作
作者：毛奇龄
朝代：明
体裁：五言排律

陶令叹归去，正当五十时。伟长今著论，又历九秋思。绕室栽丛桂，登山赋紫芝。干云开意气，烈日炤须眉。久擅南州誉，羞传左卫词。百年才得半，努力绍前期。
徐昭华乞试命题画蝶喜赋二首·其一
作者：毛奇龄
朝代：明
体裁：七言绝句

四十年来老自惊，新收门下女康成。不知书面缣花好，试看阶前带草生。
徐昭华乞试命题画蝶喜赋二首·其二
作者：毛奇龄
朝代：明
体裁：七言绝句

深堂桦烛照衔卮，隔幔吟成画蝶诗。不是小鬟频乞试，那知闺阁有陈思。
徐母邵夫人寿诗
作者：毛奇龄
朝代：明
体裁：古风

往与徐汾父子友，比之阮籍交二王。夫人令妻并寿母，既贤且哲能文章。最怜老友入林去，远向寒山憩双树。许迈徒传阿阁书，梁生不在皋桥住。我昔从行恨未力，廿载相违苦相忆。今来堂上拜女师，尚见芳樽照颜色。清秋明月出每迟，玉台皎镜光离离。若嫌祝诵无佳句，自有庭前孝穆诗。
徐水部榷使归朝·其一
作者：毛奇龄
朝代：明
体裁：五言律诗

使出南关近，天垂北望遥。期年三奏绩，四海一归轺。凤语延花转，鸡含署粉销。军储催赋急，平准幸相调。
徐水部榷使归朝·其三
作者：毛奇龄
朝代：明
体裁：五言律诗

驷马官人饯，双旌使者回。频辞龙阜去，会见凤城开。载惜川林赋，搜馀竹箭材。难忘吟盻处，不独宋宫梅。
徐水部榷使归朝·其二
作者：毛奇龄
朝代：明
体裁：五言律诗

司水推何逊，为郎返杜陵。云亭需倚马，星路逐担簦。国计关前草，乡书箧里藤。内廷咨近事，只饮圣湖冰。
徐水部榷使归朝·其四
作者：毛奇龄
朝代：明
体裁：五言律诗

家乘饶中论，关门又著书。圣王劳补衮，下士妄牵裾。授策来前席，娱宾属后车。渌波江上路，相望转相纡。
徐起部以小箱作枕函外裹以绮名曰诗枕自题索和
作者：毛奇龄
朝代：明
体裁：七言律诗

高吟长卧郁金床，暂借游仙当锦囊。覆褓结成鱼口襭，方函空似女儿箱。开缄已觉通明远，得句偏教入梦长。行笈自来无袐事，不须衡论比中郎。
徐通政赠公生日·其一
作者：毛奇龄
朝代：明
体裁：五言律诗

绿锜垂弧日，彤庭赐杖年。宾筵张座右，朋酒醉花前。石匮天边字，荆溪雪后船。恩纶方累锡，应有凤书传。
徐通政赠公生日·其二
作者：毛奇龄
朝代：明
体裁：五言律诗

东国誇遗耇，南州隐少微。内台银作构，上柱玉为扉。海鹤鸣瑶席，山龙画舞衣。一阳吹律后，渐见綵云飞。
得姜京兆奉天贻书感赋却寄·其一
作者：毛奇龄
朝代：明
体裁：七言律诗

蓟门相望一登台，尺素忻传辽海来。九百峰前云散尽，十三山下雁飞回。帝乡草昧时方辟，官舍沙寒昼未开。为重陪京根本地，故留广汉救时才。
得姜京兆奉天贻书感赋却寄·其二
作者：毛奇龄
朝代：明
体裁：七言律诗

麟符远佩出关东，乡信长从黍谷通。行部早回宁远塞，题诗多在广阳宫。喇嘛水下云间白，韎韐花翻雪后红。独恨马周应诏晚，长安对酒与谁同。
得家人所寄衣·其一
作者：毛奇龄
朝代：明
体裁：五言律诗

顿有秋衣至，谁怜王彦寒。寄遥无使到，缝密避人看。约带钩全缓，连丝泪未乾。可怜裘敝久，不用到长安。
得家人所寄衣·其二
作者：毛奇龄
朝代：明
体裁：五言律诗

蒙袂谁相问，招魂未有名。故衣乡井思，新练藁砧情。岁暮羊哀去，天寒范叔行。无须劳旅妇，长誓水清清。
得殳彤葆书并末方送诸子出塞诗有感
作者：毛奇龄
朝代：明
体裁：七言律诗

石头尚有寄书邮，怀袖将探泪已流。尺素几行藏锦字，双金不断是银钩。春还辽海投迁客，雪满江淮刺去舟。谁唱婆罗商调苦，边关如送李殷游。
御试毕荅杨吏部见询时予方病臂未愈
作者：毛奇龄
朝代：明
体裁：七言律诗

诏策群才集体仁，共称圣主得贤臣。殿前已幸瞻天日，腕下其如有鬼神。对就强颜随谷永，诗成脱手逊王筠。试思左臂书空者，可是东堂折桂人。
德州渡河和徐仲山韵·其一
作者：毛奇龄
朝代：明
体裁：七言律诗

晓发平原鸡未号，平明渡马德州壕。天衔白气东开早，水接黄河北去高。雾里旌竿摇客骑，风前钲鼓动官艚。当年戎马经临地，欲勒遗闻惜佩刀。
德州渡河和徐仲山韵·其二
作者：毛奇龄
朝代：明
体裁：七言律诗

客馆分灯泻碧波，遥看屋角坠星河。关长草短知秋尽，水急风高奈渡何。酤酒驿边留讯晚，题诗马上寄怀多。严城昼闭烽台熄，愁见平船载骆驼。
忆昔寄华亭吴山人懋谦到武林并忆沈翰林
作者：毛奇龄
朝代：明
体裁：古风

忆昔华亭翰林夜饮吴山堂，满堂灼灼华镫光。丰樽巨罍排几叠，妖丝脆竹分两傍。严城伐鼓下鱼钥，高云沉沉堕乌鹊。把酒论文四座倾，薪槃蜡树交花落。东飞羁雉鹊西避，今来已是十年事。君游京洛我自还，羡君辞赋留燕关。翰林久作大梁使，至今尚滞鲖阳山。羡君独登黄金之台擂鼍鼓，左集渔阳右檀土。挟凤扳龙恣往来，展蒯遵铜并歌舞。刘生意气不可说，司马文章更奇绝。君今贻我尺素书，自数诗篇满车箧。吴山童童吴水深，君来仍宿吴山岑。渡江无楫兼无橹，还忆当年沈翰林。
忆江南
作者：毛奇龄
朝代：明

江上路，横曼小长干。日炙水花红滟潋，烟浮堤草绿绵蛮。高阁尚春寒。江路远，草际暗尘消。红药园深朝坠露，白苹渚浅夜添潮。人醉画栏桥。堪忆处，曲巷试单衫。菱井啄泥悬社燕，桃根熨火种春蚕。风景是江南。风景好，菰叶满横塘。碧带帩头骑马客，红钉屐子拢船娘。两两见鸳鸯。临大道，金碧绕天涯。出郭危楼云作埒，抱江小槛幔垂沙。记得那人家。前浦去，何处最能留。黄鸟换枝啼不歇，落花细逐往来舟。微月上汀洲。妆裹淡，时世在江淮。裙褶缓韬双笼袜，髻根松贴两梁钗。驱鸭去还来。频怅望，耶水与梧宫。谁浣素纱窥越女，因歌白苎号吴侬。总在石莲东。归去好，长听子规啼。红藕城桥风脉脉，黄梅江阁雨凄凄。愁思望中迷。江上市，帆落度桥来。两岸娼楼悬水栅，平船击板瞑烟开。渔火夜相猜。芳草软，朝暮籍车轮。鸲鹆早寒调婢子，琵琶夜雨赛姑神。愁杀浪游人。
忆江南·其一
作者：毛奇龄
朝代：明
体裁：词

江上路，横曼小长干。日炙水花红滟潋，烟浮堤草绿绵蛮。高阁尚春寒。
忆江南·其七
作者：毛奇龄
朝代：明
体裁：词

妆裹淡，时世在江淮。裙褶缓韬双笼袜，髻根松贴两梁钗。驱鸭去还来。
忆江南·其三
作者：毛奇龄
朝代：明
体裁：词

堪忆处，曲巷试单衫。菱井啄泥悬社燕，桃根熨火种春蚕。风景是江南。
忆江南·其九
作者：毛奇龄
朝代：明
体裁：词

归去好，长听子规啼。红藕城桥风脉脉，黄梅江阁雨凄凄。愁思望中迷。
忆江南·其二
作者：毛奇龄
朝代：明
体裁：词

江路远，草际暗尘消。红药园深朝坠露，白苹渚浅夜添潮。人醉画栏桥。
忆江南·其五
作者：毛奇龄
朝代：明
体裁：词

临大道，金碧绕天涯。出郭危楼云作埒，抱江小槛幔垂沙。记得那人家。
忆江南·其八
作者：毛奇龄
朝代：明
体裁：词

频怅望，耶水与梧宫。谁浣素纱窥越女，因歌白苎号吴侬。总在石莲东。
忆江南·其六
作者：毛奇龄
朝代：明
体裁：词

前浦去，何处最能留。黄鸟换枝啼不歇，落花细逐往来舟。微月上汀洲。
忆江南·其十
作者：毛奇龄
朝代：明
体裁：词

江上市，帆落度桥来。两岸娼楼悬水栅，平船击板瞑烟开。渔火夜相猜。
忆江南·其十一
作者：毛奇龄
朝代：明
体裁：词

芳草软，朝暮籍车轮。鸲鹆早寒调婢子，琵琶夜雨赛姑神。愁杀浪游人。
忆江南·其四
作者：毛奇龄
朝代：明
体裁：词

风景好，菰叶满横塘。碧带帩头骑马客，红钉屐子拢船娘。两两见鸳鸯。
忆王孙
作者：毛奇龄
朝代：明

东风吹柳覆金堤。夹岸红楼望去迷。日映游丝捲幔低。画桥西。一树娇花鸟自啼。西施歌馆旧城东。画栋朱栏映碧空。花絮阴阴趁晚风。翠重重。石上胭脂堕雨红。
忆王孙 其二 游西施山
作者：毛奇龄
朝代：明
体裁：词

西施歌馆旧城东。画栋朱栏映碧空。花絮阴阴趁晚风。翠重重。石上胭脂堕雨红。
忆王孙·其一
作者：毛奇龄
朝代：明
体裁：词

东风吹柳覆金堤。夹岸红楼望去迷。日映游丝捲幔低。画桥西。一树娇花鸟自啼。
念奴娇 其一 即事
作者：毛奇龄
朝代：明
体裁：词

申江官舍，看桃花开后、柳丝如织。伯始风流才启宴，此夜刚逢寒食。烛下新妆，榴裙百褶，翻尽深红色。那堪小妓，病来歌舞无力。听莲漏将残，玉觞娇泻去，唇脂俱湿。夜雨初过花毯上，尚见翠钿狼藉。明日清明，来朝上巳，到处春堪惜。勾栏未散，慢言今夕何夕。
念奴娇 其一 集张登子南华山馆
作者：毛奇龄
朝代：明
体裁：词

兰亭秋暮，眺晴原、并到南华山墅。画槛横塘看两岸，多少断红残紫。鳌禁当年，鹭车昔日，休沐时来此。苍梧颍嗣，至今长读秋水。闲备彩缆青丝，玉壶携酒处，锦鳞鲜美。吴下阿蒙何日至，相对邺宫才子，舞凤雄图，放龟遗迹，衰柳频低起。耶溪相望，不知去几何里。
念奴娇 其三 为白孟新仲调母夫人寿
作者：毛奇龄
朝代：明
体裁：词

囗囗白下，叹何人、不识白家兄弟。长者贤良方就辟，仲学孝廉相继。有母年高，北堂娱养，萱树长芬斐。及时捧檄，如君孝弟能几。幸遇八十华辰，称觞远近，各具登堂礼。曾读前朝党锢传，二白齐名杜李。滂母贤哉，从容告诫，籍籍盈人耳。风流无恙，百年今且伊始。
念奴娇 其二 徐都官裁枕函实诗，名为诗枕。制词索和，漫次其韵
作者：毛奇龄
朝代：明
体裁：词

撚髭无计，唤奚儿、长向水边山麓。蒲簟横陈将偃息，好句吟来断续。授册嫌频，开椷已缓，纸片纷零碌。游仙欹处，斲成五色文木。试启小篦中空，方襕连衽，大似青油袱。豹首鸡鸣俱不用，但取便便豕腹。梦去无论，醒来何事，栩栩相追逐。蝶庵诗就，此时午睡方足。
念奴娇 其二 示姜芑贻留别
作者：毛奇龄
朝代：明
体裁：词

谢庭玉树，乍临风，摇曳，乌衣巷里。何处羊车还洛市，皎皎双瞳如水。洗马清神，黄门隽格，少小能文史。玄亭问字，慨然逢故人子。相对芳树高轩，青灯残夜浅，流萤娓娓。转盼河桥解缆去，搴尽江皋兰芷。燕翼堪怜，凤毛有待，西水浮新芑。春阳努力，眼中吾且老矣。
念奴娇·即事
作者：毛奇龄
朝代：明

申江官舍，看桃花开后、柳丝如织。伯始风流才启宴，此夜刚逢寒食。烛下新妆，榴裙百褶，翻尽深红色。那堪小妓，病来歌舞无力。听莲漏将残，玉觞娇泻去，唇脂俱湿。夜雨初过花毯上，尚见翠钿狼藉。明日清明，来朝上巳，到处春堪惜。勾栏未散，慢言今夕何夕。撚髭无计，唤奚儿、长向水边山麓。蒲簟横陈将偃息，好句吟来断续。授册嫌频，开椷已缓，纸片纷零碌。游仙欹处，斲成五色文木。试启小篦中空，方襕连衽，大似青油袱。豹首鸡鸣俱不用，但取便便豕腹。梦去无论，醒来何事，栩栩相追逐。蝶庵诗就，此时午睡方足。
念奴娇·集张登子南华山馆
作者：毛奇龄
朝代：明

兰亭秋暮，眺晴原、并到南华山墅。画槛横塘看两岸，多少断红残紫。鳌禁当年，鹭车昔日，休沐时来此。苍梧颍嗣，至今长读秋水。闲备彩缆青丝，玉壶携酒处，锦鳞鲜美。吴下阿蒙何日至，相对邺宫才子，舞凤雄图，放龟遗迹，衰柳频低起。耶溪相望，不知去几何里。谢庭玉树，乍临风，摇曳，乌衣巷里。何处羊车还洛市，皎皎双瞳如水。洗马清神，黄门隽格，少小能文史。玄亭问字，慨然逢故人子。相对芳树高轩，青灯残夜浅，流萤娓娓。转盼河桥解缆去，搴尽江皋兰芷。燕翼堪怜，凤毛有待，西水浮新芑。春阳努力，眼中吾且老矣。囗囗白下，叹何人、不识白家兄弟。长者贤良方就辟，仲学孝廉相继。有母年高，北堂娱养，萱树长芬斐。及时捧檄，如君孝弟能几。幸遇八十华辰，称觞远近，各具登堂礼。曾读前朝党锢传，二白齐名杜李。滂母贤哉，从容告诫，籍籍盈人耳。风流无恙，百年今且伊始。
怀凫亭答寄
作者：毛奇龄
朝代：明
体裁：五言律诗

久客思家切，怀人惜会孤。几番回北辙，只是恋东湖。逼牖生云莽，閒亭狎野凫。从来乘兴事，多半在菰芦。
怀友
作者：毛奇龄
朝代：明
体裁：七言绝句

雪满空山夜未分，灯花初落酒微醺。不知良友何时别，野寺钟残一梦君。
怀张七梧游粤
作者：毛奇龄
朝代：明
体裁：七言律诗

邗关客舍送冯驩，一别三年会面难。草短愁人还北固，花开忆汝在东官。明螺舟放珠江白，琐布衣裁荔子丹。陆贾未归书使断，谁从岭表问平安。
怀徐大滞南城
作者：毛奇龄
朝代：明
体裁：七言律诗

徐卿匹马走江关，一去南城久未还。坐客竞传鹦鹉赋，怀君只在凤凰山。天垂旴水低三楚，春转泸溪动百蛮。同在他乡占物候，此中新柳共谁攀。
怀来十四度别驾云南
作者：毛奇龄
朝代：明
体裁：五言律诗

万里滇阳道，孤身洱海边。从军踰绝徼，别驾任南天。岁课车蛮井，春开路赕田。中郎方建节，归国是何年。
怀沈司理岭外
作者：毛奇龄
朝代：明
体裁：五言律诗

粤徼驱骢马，循城佐鹿车。蕉花扶使节，竻子削刑书。海日霜旌丽，泷台水镜虚。紫云东岭望，时见起金鱼。
怀沈宪使大梁道署楼
作者：毛奇龄
朝代：明
体裁：五言律诗

避楚原非计，回梁已倦游。君方还泖浦，我又上钧州。鸟语开厅事，花飞饮署楼。凭栏歌八咏，面面起春愁。
怀董含·其一
作者：毛奇龄
朝代：明
体裁：五言律诗

自别云间去，三年度汝溪。蒋亭方二月，吾忆董胶西。蕙草春前寄，蘋风醉后题。双缄思不尽，长使角巾低。
怀董含·其二
作者：毛奇龄
朝代：明
体裁：五言律诗

结识空区宇，谁能迥出群。长辞季布约，为看董生文。暮雨娄江树，春风上海云。思君独不见，归雁自纷纷。
怀蒋斐济上
作者：毛奇龄
朝代：明
体裁：五言律诗

曾遇张公子，传君下济川。今来济口望，不见杜陵船。黍酒东亭晚，杨花春店前。江东贺监在，翘首正苍然。
思帝乡
作者：毛奇龄
朝代：明

拨捩迟。歌挑舞又催。半折红衫遮柱，柱初移。慢揳银彄弦急，恐难支。不念中宵起，上弦时。红帉。紫帉蓝绿帉。翠帽玉铃珠串，压金裙。垂手正巾徐步，毯毛深未分。倏见暖风吹绕，一堂云。霓裳。羽衣谱未详。玉貌何人无力，绕珠珰。曳得钿缨累累，履跷裙自扬。犹自曲终徐立，听声长。
思帝乡·其一
作者：毛奇龄
朝代：明
体裁：词

拨捩迟。歌挑舞又催。半折红衫遮柱，柱初移。慢揳银彄弦急，恐难支。不念中宵起，上弦时。
思帝乡·其三
作者：毛奇龄
朝代：明
体裁：词

霓裳。羽衣谱未详。玉貌何人无力，绕珠珰。曳得钿缨累累，履跷裙自扬。犹自曲终徐立，听声长。
思帝乡·其二
作者：毛奇龄
朝代：明
体裁：词

红帉。紫帉蓝绿帉。翠帽玉铃珠串，压金裙。垂手正巾徐步，毯毛深未分。倏见暖风吹绕，一堂云。
总宪徐公以掌院兼史馆监修奉赠一十四韵
作者：毛奇龄
朝代：明
体裁：古风

古称中执法，但畏上殿争。自公入南司，郡国皆澄清。率属谨锁钥，以实不以名。峨峨总六察，见事真风生。从来陈正志，能感圣主情。何况弹新参，动使群寮惊。朝阳有翔凤，忼忾时一鸣。君子秉至德，缄嘿岂所营。特念兰台官，旧本通承明。以故东观书，仍得藉鉴衡。太微当向曜，所丽惟四星。秋高肃禁令，不止象火荧。主宪得正士，视履归章程。谁言唐子方，仅在著直声。
恭祝张母王太夫人寿诗
作者：毛奇龄
朝代：明
体裁：古风

海上凤九羽，庭前树三珠。方泉与圜流，所蓄应有殊。我友踵名胄，伯仲同衾居。微文成圭璋，细行皆楷模。在堂有老母，本是乌衣姝。其弟正义公，湛身从灵胥。䫲颔辞秭归，博謇慰女媭。季子远从王，荷戈走荒涂。未闻行绝袂，但见望倚闾。只今孔巢子，犹结匡山庐。持畚偕隐沦，负米为欢娱。南弧星当明，北陆景未徂。岁寒辨松高，风劲知草枯。从来祝千春，但得诵九如。惟有母德宏，俯仰思踟蹰。
恭祝李少司农夫子初度三首·其一
作者：毛奇龄
朝代：明
体裁：七言律诗

煌煌会计佐天都，薄海新归一版图。唐世间称中宰相，周官最重小司徒。当阳武库曹端肃，李绛文名天下无。暂假春盘介春酒，百年长此进屠苏。
恭祝李少司农夫子初度三首·其三
作者：毛奇龄
朝代：明
体裁：七言律诗

珠绳转后物华新，此际生贤似有神。正度上元谈甲子，岂同下士守庚申。庾开近赐春前酒，户辟方填海外尘。三载司徒年未老，耆英未是会中人。
恭祝李少司农夫子初度三首·其二
作者：毛奇龄
朝代：明
体裁：七言律诗

尝陪华盖引崇班，出长人曹鬓未斑。图为重农时再启，门因却馈昼尝关。缬袍旧领东堂赐，文剑新从内库颁。才捧百年觞欲进，阳和顿逐探春还。
恭诵应安亲王世子秋江夜月绝句依韵奉和
作者：毛奇龄
朝代：明
体裁：七言绝句

秋入澄江白露寒，月明夜静水无澜。茫茫一片冰壶色，只作青天万里看。
恭送仁孝孝昭两皇后哀词
作者：毛奇龄
朝代：明
体裁：五言排律

梓禁分行帟，椒涂引去輁。祖成双殡启，后出百灵从。壸德无先后，丧仪傋吉凶。鸣銮颁五校，拂翟谒诸宗。卤簿迎朝旭，陵园建上冬。连年停纚綍，一旦转䃔砻。路馔惟三献，泉宫尚九重。灵幢遮蜃饰，礼服覆鹥容。扇导当乘凤，车临俨濯龙。环山围画翣，配地捧黄琮。宝兽如云拥，金蚕向日镕。朝官呼槭槭，命妇泣淙淙。妣丧真堪痛，嫘贤岂易逢。人方师俪淑，史已诵偕雍。缵女承先姒，生商赖有娀。脱簪弛髲剃，鸣佩听瑽瑢。晓月移兰殿，悲风起桂茸。姚墟馀旧德，华渚式前踪。两组传旒旐，双函閟册封。笳开金觱篥，鉴掩玉芙蓉。藻辇终辞载，桑坛久罢供。渭桥哀举绋，长乐厌闻钟。虎卫严中驭，蟾光掩下舂。心缠河畔草，目断道傍松。制策踰齐敬，题碑羡蔡邕。诔词懿未尽，歌挽痛安庸。林露销青薤，轩星入紫墉。英皇齐驾去，盼煞九疑峰。
恭饯冯相国夫子还山·其一
作者：毛奇龄
朝代：明
体裁：古风

神虬回大泽，威凤翔云间。君子秉耆德，淑世饶令颜。植躬表黄闼，正色垂朱鞶。道足慰三纪，勇以定百连。中司㨿台鼎，遐海销神奸。启心占帝沃，握发为士前。譬彼天地辟，万物咸陶甄。已舒禹皋烈，始引黄绮年。治定当明农，功成乃归田。且从养天节，岂为避世贤。
恭饯冯相国夫子还山·其三
作者：毛奇龄
朝代：明
体裁：古风

夫子本圣相，晚岁怀岩阿。旷度有如雪，碧发尚未皤。三山集土壤，九罭资网罗。代已继疏仡，治岂沿共和。有时坐一室，两膝容不多。顾景念踧踖，初志忧蹉跎。奠邦俨磐石，涉世同流波。城东种万柳，长条拂坡岮。閒来集群贤，于以永啸歌。逝将迈东山，蜡屐投林柯。高踪固难攀，当奈苍生何。
恭饯冯相国夫子还山·其二
作者：毛奇龄
朝代：明
体裁：古风

经德凛端右，致身在虞唐。言可当人监，行久作士坊。瑞气炳六符，道精涵三光。私语秘温室，公绩留太常。维彼宣圣言，善用不废藏。召奭别姬旦，伊尹辞成汤。都人恐公归，旦夕瞻绣裳。衔诏汎太液，载酒游林光。桥虚接瑶版，洞曲流羽觞。须臾洒宸翰，云汉回天章。使官卫前途，乘传还故乡。借问西苑游，如何东门张。
恭饯冯相国夫子还山·其四
作者：毛奇龄
朝代：明
体裁：古风

在昔裴中立，乘兴归午桥。何如二傅去，饯之在东郊。处宦若家室，投閒亦京朝。所以鸿飞冥，千古羡羽毛。上宰展一德，弘仪冠诸僚。幡然怀乡邦，遽尔振泬寥。日者布文命，圣心擢贤豪。既资殿廷举，兼藉郡国招。夫子较词业，烛照如龟烧。以此文价起，卒与睿鉴昭。今兹且絷维，驾言食场苗。牵裳揽绅带，卧辙填沙坳。会应弃碧组，同返青山椒。踟蹰却立间，一望空云霄。
息县杂诗·其一
作者：毛奇龄
朝代：明
体裁：七言绝句

淮河东下古扬州，桐柏山高一望愁。自笑濯缨三过早，涓涓不断是溪流。
息县杂诗·其三
作者：毛奇龄
朝代：明
体裁：七言绝句

毛甡北走大河滨，邻女三年尚盻臣。不是故园相忆苦，为谁肠断息夫人。
息县杂诗·其二
作者：毛奇龄
朝代：明
体裁：七言绝句

伏波城下草斑斑，铜柱功名海上还。若欲远游餐薏苡，城南尚有濮公山。
息县杂诗·其五
作者：毛奇龄
朝代：明
体裁：七言绝句

柴车到处苦流连，官阁开时只昼眠。爱杀风流夏少府，长携樽酒出花前。
息县杂诗·其六
作者：毛奇龄
朝代：明
体裁：七言绝句

玩花台在旧城西，台畔妆楼一径迷。为忆故园长不语，莫教花外乳鸦啼。
息县杂诗·其四
作者：毛奇龄
朝代：明
体裁：七言绝句

溪山曲曲法堂开，白日长从塔影回。曾与老僧溪上别，清钟送过石桥来。
息县阻雪同诸公集何景韩梅花书院有作
作者：毛奇龄
朝代：明
体裁：古风

我游淮西三遇雪，买酒一醉悬瓠池。今来雨雪阻新息，出门泥泞无马骑。高阳好友漉清醑，争道梅花发前渚。绕屋频烧五木盘，捲帘邀看三花雨。辛蒸蕙错罗苾芬，豕臡蚍醢青羊臐。兴来高咏和集霰，酒酣嘘气为同云。周燔兽炭浇酒热，重见寒空搅冰冽。几斛明珠撒瓦檐，万条剪毳抛银埒。相逢同是作赋才，夜深秉烛还登台。洛阳县令烦趋走，莫遣明朝扫雪来。
愚山督学山左远辱书问并馈买山之赀四韵代答
作者：毛奇龄
朝代：明
体裁：七言律诗

独坐春风草太玄，故人新馈员山钱。王郎不用吴奴米，江革还披谢眺毡。鸿雁荒途愁思渺，芙蓉远道寄来鲜。侧身东望相从晚，手把英瑶倍黯然。
慕中丞起湖北巡抚有赠
作者：毛奇龄
朝代：明
体裁：五言排律

东海珠仍合，中天日自开。谢公真再出，寇氏喜重来。策自皇恩下，装凭使者催。建牙襄邓表，移镇楚江隈。半壁恢雄建，长城仗钜才。民皆思雨露，帝用感风雷。岳势蟠南尽，湘流至北回。雈苻看骤辑，魑魅敢还猜。马识前时路，乌飞旧日台。君恩何所似，江汉水潆洄。
慰尤司法丧妇作
作者：毛奇龄
朝代：明
体裁：古风

秦嘉垂老上计车，闺中无复红罗襦。长卿献赋不归去，那得有妇留空居。㷀㷀白兔走且顾，南北东西隔长路。挽鹿难追司隶骢，随鸿先傍要离墓。金刀划水断不成，悼亡赋罢颠毛生。从人但道婉娩节，使我顿增伉俪情。当年司法北平右，共识使君自有妇。今来被召入帝京，不道寒房夜炊臼。桃林关前桃树新，东风吹作滦河春。相寻倘认卢龙路，应遇金台梦里人。
憩一沤亭
作者：毛奇龄
朝代：明
体裁：五言律诗

涨水浮千顷，寒亭对一沤。近城朝雨暗，孤榻暝烟流。碧树横前槛，朱花蔽远洲。湖南饶古寺，钟磬日悠悠。
憩丛祠
作者：毛奇龄
朝代：明
体裁：五言律诗

丛祠临大壑，高阁俯层波。破壁销图画，残碑罥薜萝。山深通鸟道，地僻有渔蓑。却羡投竿者，悠悠意若何。
憩华严寺后院
作者：毛奇龄
朝代：明
体裁：五言排律

既入三摩地，还寻不二禅。长林分化域，高阁会诸天。橘垄成香径，松门倚翠田。龟趺留篆小，龙女抱花妍。红网穿残日，黄金布昔年。台端翻觉藏，湖外恍迷川。龛石瘗唐祖，庐峰景晋贤。无心常击磬，得语自忘筌。衣敝犹怀宝，盘空不施钱。开垣看绿树，赤地长红莲。南郡饶新刹，西林续旧缘。晚钟相继起，归路夕阳边。
憩紫阳洞同大敬桐音南士
作者：毛奇龄
朝代：明
体裁：七言律诗

秋江练影挂中林，共坐松坛听语禽。碧署玄书惭抱璞，紫阳丹灶羡烧金。悬崖天半□珑气，过涧云移薜荔阴。四顾傥能寻旧迹，三宫还在最高岑。
憩螺川胡推官虞胄过访因赠
作者：毛奇龄
朝代：明
体裁：古风

策杖登嵩高，遥望天中山。羽翼不得前，薄暮空来还。南行入匡庐，逝将上衡岳。浮舟渡螺川，遂憩川上阁。螺川濯濯古司谳，山木清秋晓行县。云是天中驰檄来，知我穷愁且来见。天中岞崿产异人，振衣独对清江滨。宛如嵩高上登日，郁然相望真嶙峋。嶙峋万仞动寒色，玉井冰花映天白。不向空厅列鼎书，长悬孤榻留行客。我曾读君文，叹君似长卿。金门献赋后，当入承明庭。今来江上作司理，谳狱如君复有几。伯始从教博似云，胡威只是清如水。越人久作汗漫游，横江又见红螺浮。清秋一饮郇公酒，醉看朝霞江上楼。
憩颍州城东庙
作者：毛奇龄
朝代：明
体裁：五言律诗

计程来颍上，此地去河中。路僻州城白，村孤庙壁红。土苏担妇爨，路树表神丛。多少栖迟意，行行荒郭东。
懒卸头
作者：毛奇龄
朝代：明
体裁：词

纠纠珠臂绳，宛转辘轳上。那知双穗条，夜夜空垂帐。楚雀缘钗桥，胡蜂咂衣桁。制得懒卸头，殷勤与谁唱。
戊午九月予谬以入荐赴都奉谒李学士蒙赐晋接兼屡有请召陪侍宴集谨赋长律一十六韵志谢
作者：毛奇龄
朝代：明
体裁：七言排律

东堂学士爱才贤，蟠木何曾有物先。时接竖儒鳌禁外，晚开高阁帝城边。买臣无复将车兴，曼倩刚逢待诏年。失学偶膺三府辟，空群竟遇九方歅。虚疑白璧终投楚，不道黄金尚在燕。暗解蒯缑归幸舍，惊看芼鼎列长筵。和成春芍芬于术，摘得秋花小似钱。幕后徐呼宾从出，楣间高见御书悬。近栏竹石皆仙署，满架缣箱有赐签。坐觏趋庭回玉树，行逢撤烛散金莲。春坊诗本徐摛授，左相经从韦孟传。高语任倾千叶漏，醉归难控五花鞯。感深嘉意增留恋，剩有微情荷采甄。几度谬陪瑶海晏，平时况诵柏梁篇。彤云远覆珠幢下，淑气遥吹香案前。但使圣恩能汎被，从君乞放五湖船。
戊申三月旅亭夜读东原宗元鼎所著新柳堂集中有三诗专赋予濑中事触境生感因为长句寄去随笔无叙
作者：毛奇龄
朝代：明
体裁：古风

忆昔行濑中，曾经射阳渡。欲托东原宗鼎家，风雨江关暗前路。从兹奔走二十年，每过隋苑心茫然。名山不厌少文病，破浪只思元干贤。前年白下遇难弟，因宿街西瓦棺寺。龙跃双垂海内名，雁行单作天边字。思君但读君著书，因之遥识东原居。芙蓉一亩共两亩，杨柳千株复万株。深堂杨柳想佳句，初日芙蓉岂虚誉。如何念及濑中人，不道濑中从此去。当时鼓枻渡水乡，芦中无复倾壶浆。孔融兄弟远难觅，道傍独立空徬徨。潜行宛转过江右，记得湖东邓老秀。击絮偏逢水涨时，装衣正值花开候。逡巡流落淮汝间，酒徒死尽谁能传。感君记事最忼慨，使我泪流如涌泉。春深三月返江沚，垂柳红桥夜低起。为读东原诗一编，三乞邻灯酒家里。
戏作麻姑献芝图并题为白母寿
作者：毛奇龄
朝代：明
体裁：五言绝句

不向吴门去，新从沧海回。翛然双鸟爪，摘得紫芝来。
戏联白傅题东武丘寺诗·其一
作者：毛奇龄
朝代：明
体裁：五言排律

香刹看非远，灵丘到自遥。龙蟠松矫矫，虎去路萧萧。怪石千僧坐，寒峰七级摇。海当亭两面，池以剑围腰。酒熟凭花劝，台荒恨草销。寄言轩冕客，勿忘此招邀。
戏联白傅题东武丘寺诗·其二
作者：毛奇龄
朝代：明
体裁：五言排律

化径行还近，祗园入始深。金生莲片片，玉立竹森森。宝殿三车会，灵池一剑沉。塔悬天外目，山在寺中心。讲下呼龙听，诗成倩鸟吟。慢寻蓬岛去，此地好抽簪。
戏赠徐曼倩画扇
作者：毛奇龄
朝代：明
体裁：古风

徐生妙笔似魏华，又似赵昌能画花。东家娇女白团扇，乞画墙东落花片。纷纷蛱蝶趁满林，我亦见之生愁心。故人有子得如此，何用满籯纯是金。
戏赠赘婿归里·其一
作者：毛奇龄
朝代：明
体裁：古风

春雨丝丝落，清江细细流。鹿车归故里，鹊羽度中洲。妇已工鞶帨，人如解赘疣。
戏赠赘婿归里·其二
作者：毛奇龄
朝代：明
体裁：古风

客婿为家婿，新姝即旧姝。岐阳驱吕尚，稷下返淳于。带笑遮纨扇，携儿见舅姑。
戴公南归馈予故宫人所用镂管玉管二枝有赋·其一
作者：毛奇龄
朝代：明
体裁：五言律诗

彤管分金缕，丹毛被绿玙。长门曾写赋，东观旧修书。湘竹随巡去，簪花供奉馀。锦囊才启视，光采照衣裾。
戴公南归馈予故宫人所用镂管玉管二枝有赋·其二
作者：毛奇龄
朝代：明
体裁：五言律诗

谁把昭阳珥，携来海上翁。雕函传汉代，金管类湘东。露浥仙盘碧，花披女袖红。如何沦落此，相抱冶城中。
戴公子生儿适大理君迁京兆信至
作者：毛奇龄
朝代：明
体裁：古风

秋风瑟瑟玉露滋，庭前桂树生新枝。朱櫩噪去乌鹊侣，锦堂抱出麒麟儿。执手命兰已择日，探丸拜麻当此时。筵开汤饼杂三雅，满座朱衣正潇洒。有客能传京兆书，阿翁已走章台马。男儿倜傥似长文，俨然头角生风云。当筵况有清都信，不试啼声便识君。
戴金索书诗卷留别书后
作者：毛奇龄
朝代：明
体裁：七言绝句

毛子将行别戴逵，留书新句慰相思。空庭一片清宵月，照见秋蛇绾草时。
才子
作者：毛奇龄
朝代：明
体裁：五言律诗

车骑梁园贵，风流邺下推。鸿名惊海立，藻语掞天来。汉赋黄金重，江花綵梦回。倾城争慕悦，幽思满琴台。
打虎儿行
作者：毛奇龄
朝代：明
体裁：古风

打虎儿，乃在汴梁之禹州，禹州城外朱家楼。小儿十一随父耕，深林有虎斑毛成。飗飗黑风吹草根，乘风攫人谁敢撄。小儿不识虎，乃亦闻虎名。虎来小儿怖欲啼，掀唇见虎衔父肢。咆哮草际风来吹，儿啼向风不得父，把杙打虎截虎路。三尺童子五尺杙，打虎落毛伤虎臆。虎惊顾儿舍父逃，深林风草皆无色。禹州刺史呼小儿，裹之以帛饱以糜。予时在署识儿面，耳发稚弱真儿嬉。问儿打虎虎何似，举手张齿作虎势。假虎隐幔恐小儿，小儿复怖将啼归。当时见虎得无怖，此事我亦昧其故。禹州刺史省得知，是日小儿知有父。男儿七尺伤父心，天寒辞墓行求金。安得弃铗抱长杙，与之同日还深林。我所思，打虎儿。
打虎儿行
作者：毛奇龄
朝代：明

打虎儿，乃在汴梁之禹州，禹州城外朱家楼。小儿十一随父耕，深林有虎斑毛成。飗飗黑风吹草根，乘风攫人谁敢撄？小儿不识虎，疑是狐与狸。见虎衔父肢，咆哮草际风来吹。儿啼向风不得父，把杙打虎截虎路。三尺童子五尺杙，凭空击去着虎臆。虎惊顾儿舍父逸，深林风草皆无色。禹州太守呼小儿，予之以帛饱以糜。予时在署识儿面，披发跳掷真儿嬉。问儿打虎虎何似？举手张牙作虎势。假虎隐幔恐小儿，小儿惊避力不支。当时见虎得无怖，此事我亦昧其故。禹州太守省得知，是时小儿知有父。男儿七尺纵复横，争名攫利万里行。高堂存没总不问，那肯舍命恋所生。我所思，打虎儿。
打虎儿行
作者：毛奇龄
朝代：明

打虎儿，乃在汴梁之禹州，禹州城外朱家楼。小儿十一随父耕，深林有虎斑毛成。飗飗黑风吹草根，乘风攫人谁敢撄？小儿不识虎，疑是狐与狸。陡然见虎衔父肢，咆哮草际风来吹。儿啼向风不得父，把杙打虎截虎路。三尺童子五尺杙，凭空击去著虎臆。虎惊顾儿舍父逸，深林风草皆无色。禹州太守呼小儿，予之以帛饱以糜。予时在署识儿面，披发跳掷真儿嬉。问儿打虎虎何似，举手张牙作虎势。假虎隐幔恐小儿，小儿惊避力不支。当时见虎得无怖，此事我亦昧其故。禹州太守省得知，是时小儿知有父。男儿七尺纵复横，争名攫利万里行。高堂存没总不问，那肯舍命恋所生？我所思，打虎儿。
扬子桥示友
作者：毛奇龄
朝代：明
体裁：五言律诗

京岘云霞曙，芜城草木凋。秋风渡寥廓，海色上金焦。雁尽瓜洲树，人逢扬子桥。乡关吴楚隔，何处问归潮。
扬州看查孝廉所携女伎七首·其一
作者：毛奇龄
朝代：明
体裁：七言绝句

内部新歌教欲成，几年湖上听分明。醉来忘却扬州路，犹道西陵风雨声。
扬州看查孝廉所携女伎七首·其七
作者：毛奇龄
朝代：明
体裁：七言绝句

是处琼花开满枝，琼台歌舞正相宜。就中别有夭桃嫩，开向东风迟复迟。
扬州看查孝廉所携女伎七首·其三
作者：毛奇龄
朝代：明
体裁：七言绝句

金钗十二正相当，刚写蛾眉十二双。着就舞衣临按鼓，一时填满碧油幢。
扬州看查孝廉所携女伎七首·其二
作者：毛奇龄
朝代：明
体裁：七言绝句

新翻乐府最风流，簇拍新歌拂舞鸠。当日紫云来锦席，今朝杜牧醉扬州。
扬州看查孝廉所携女伎七首·其五
作者：毛奇龄
朝代：明
体裁：七言绝句

新歌教就费千金，歌罢重教舞绿林。年小不禁提赶棒，花裙欲卸几沉吟。
扬州看查孝廉所携女伎七首·其六
作者：毛奇龄
朝代：明
体裁：七言绝句

青矑细齿绛罗单，作伎千般任汝看。独有柔些频顾影，猜人不欲近阑干。
扬州看查孝廉所携女伎七首·其四
作者：毛奇龄
朝代：明
体裁：七言绝句

氍毹布地烛屏开，紫袖三弦两善才。二十四桥明月夜，争看歌舞竹西来。
扬州金太守修复平山堂宴集和曹侍郎韵
作者：毛奇龄
朝代：明
体裁：五言排律

东阁人何在，芜城赋未传。每游隋苑去，只爱蜀冈前。地擅江都胜，堂成庆历年。风流闻旧守，登览挹前贤。山远平如掌，墙低甫及肩。折荷分四座，种柳并三眠。渐觉春风度，还看岁月迁。重来送原父，三过忆坡仙。广牖通樵爨，空坛傍竺乾。宾閒甓社酒，妓散广陵船。何幸文章牧，方从汝颍旋。乘时声籍甚，怀古意悠然。行部朱旂绕，寻幽锦缆牵。云楼恢佛地，月俸解官钱。文杏安雕槛，团花隐甃砖。龙蛇遗字古，鱼鸟近人怜。翠甸宜图画，红桥度管弦。同舟携郭泰，开馆得田骈。我本平台友，忻观邺下篇。淮西三岁别，江介一星躔。末乘陪常晚，长筵醉不先。旌麾开北府，烽火阻南天。良会他时少，高风此地偏。到来追赋咏，何似杜樊川。
扶南曲歌词三首·其一
作者：毛奇龄
朝代：明
体裁：古风

琼栏开宝瑟，玉柱动金丝。流脸回羞际，含嚬送态时。坐远闻声细，弹多入弄迟。
扶南曲歌词三首·其三
作者：毛奇龄
朝代：明
体裁：古风

试马环俱堕，凭筝袖有纹。花阴齐却扇，草短故翻裙。后苑饶行乐，千秋奉圣君。
扶南曲歌词三首·其二
作者：毛奇龄
朝代：明
体裁：古风

娇歌金屋里，妙舞玉阶前。笛煖如含蕊，�花似踏莲。春风时度响，夜月更流妍。
投吴寺宿怀吴江徐釚顾有孝
作者：毛奇龄
朝代：明
体裁：七言律诗

渺渺吴关何处栖，姑苏城外旧招提。斋钟晚度龙堂冷，香阁宵分象纬低。夜鹊暂投双树下，秋风长动五湖西。只怜旅梦相寻路，漫水长桥咫尺迷。
投寓天衣寺谒乾公和尚同张五杉用宋之问韵
作者：毛奇龄
朝代：明
体裁：五言排律

祗苑开山峻，王城入路遐。层台连万壑，到寺识三车。中藏遗金叶，前人诵法华。南朝传圣果，东渡守毗阇。化雨飞千界，神天感六牙。国王呈瑞像，太子赐袈裟。代草灯弥焕，岩空觉未赊。十峰环处耸，双涧度来斜。宝志重飞锡，昙摩又泛槎。龙潭融佛乳，珠树散天花。下士行多劫，非时害有瑕。周颙来不意，张俭返无家。翘首瞻狮象，甘心逐麇麚。忍将同草辱，羞复道兰奢。讵悟依孤独，居然启七遮。随时听梵籁，是地见恒沙。莲室仍栽竹，桑门暂献瓜。山田过夏雨，林洞卧朝霞。胜迹标秦望，同游在若耶。相逢留白社，去住两无涯。
投寓长桥兰若听竺兰上人弹琴
作者：毛奇龄
朝代：明
体裁：古风

我行太湖傍，不见太湖水。长桥蜿蜿如断虹，横卧青茅白茅里。天风骚骚吹客衣，我行不住增心悲。湖边兰若种莲叶，中有竺师作莲说。香气吹开一片云，凉阴堆作千年雪。飘飖携我入深处，湖口相逢宛如素。笑彼渔郎花底来，怜予穷士芦中去。秋庭日落当夜阴，竺师为我弹鸣琴。青天澹澹湖水深，秋跄初作元鹤舞，��再起苍龙吟。我闻黄华子，秋风生古道。客子时一听，日夕伤怀抱。又闻走马引，踯躅荒山曲。草根缠其魂，蒺藜伤其足。岂如竺师之琴悠以閒，上有千仞之高山，下有万里之波澜。客子听之心连连，竺师为我记其然。须知我意千重远，只在君弹一掉间。
抱鸱出门行答王兵曹
作者：毛奇龄
朝代：明
体裁：古风

抱鸱出门苦无力，弃錤欲锄锄不得。君家南面过百城，令我时时动颜色。前年就君观秘书，秋霖十日仍空虚。茅山未许抽金箧，柿簏安能写石渠。交交桑鳸本食肉，有时食粟人不觉。谓我尝甘齑菜香，此事从头总教错。君今誉我非寻常，敢方李杜高文章。山前晓幕秋风起，那得寒釭焰影长。
拟古意赠襄阳李调鼎明府过访
作者：毛奇龄
朝代：明
体裁：古风

大江日夜绿，春草日夜滋。美人渡江来，正值花开时。花开灼灼满江渚，白舫青帘旧明府。载得襄州郭外云，吟来秦望山头雨。东京元礼本是仙，孟亭歌曲襄阳船。恨无明月真珠佩，解送春风大道边。
拟古曲听商生徵说弹琴作
作者：毛奇龄
朝代：明
体裁：古风

太傅府中银烛光，永恩楼上月轮凉。珠徽璧轸甚的皪，新声旧韵何悠扬。年少商公子，弹成夜度娘。欲踏园头双蛱蝶，恐惊门左两鸳鸯。金乌薄栖堕翠林，公子披衣拂绮琴。梅花调发春月起，杨柳渡暗暮潮深。名姝妖女判不寐，闻声衔恨独相寻。子期真善弄，田连犹知音。飗飗阁中风，脉脉弦上语。海鸟汨绿波，野鸭翻清渚。铜壶唈咽流春声，玉马轇结生夜情。手指擽捋不终曲，心想寂寞难为听。春花已靡熳，春月又分明。莫将卓氏屏间意，写作雍门道上行。朱弦七条琴上丝，白石一阙口中悲。楚妃愁坐久无主，王昭望乡不得归。从君一唱复三叹，坐令春草生繁滋。
拟游仙诗二首为骆贞母俞夫人作·其一
作者：毛奇龄
朝代：明
体裁：古风

峨峨山上松，矫矫云中鸾。鸾羽将凤雏，松枝何团团。昔我登玉笥，遥望明星寒。明星在西方，寄我玉蕊丸。驾言丹丘儿，鍊药烧琅玕。一朝想丹砂，忼慨前之官。莲花为绯衣，石顶为金冠。修成上玉女，拂拭云台端。闻之华山曲，二八桃花颜。中涂杖老翁，谓弃黄金丹。高天把沆瀣，将以同所餐。华池郁金光，千载长相欢。
拟游仙诗二首为骆贞母俞夫人作·其二
作者：毛奇龄
朝代：明
体裁：古风

朝吸青城霜，夕鲙紫海鱼。鸿濛一万里，白母来徐徐。中宵八公驾，外户双成琚。茅龙当前旌，石虎回左车。钧天有琼蕊，用以标清虚。紫冥聊服食，下土安所储。瑶台本金精，缑氏凌玉除。从容咽肺腑，百岁良有馀。碌碌笑周满，窃读层城书。春山骤騄耳，倒载空璠玙。黄眉既升行，有母存居诸。女贞树三山，五采将何如。
拟艳诗
作者：毛奇龄
朝代：明
体裁：五言排律

东井匏瓜烂，西邻枣树完。苦心经檗坞，无力度桑乾。黄鹄翻云远，青溪得路难。秦家愁织锦，班氏怨裁纨。莞蒻承床薄，芙蓉掩镜残。食禾根可共，结膝履尝单。白帽门前杳，乌头树里寒。峣关如得返，辛苦望燕丹。
拟艳诗联句
作者：毛奇龄
朝代：明
体裁：五言排律

画阁绿杨边，东墙度日妍。花明上巳候，人在艳阳天。帘捲翘红袖，妆成压翠钿。重奁函宝镜，双带结金钱。遥霭笼修黛，轻云作半肩。香生缇缦举，影动步摇偏。壁煖涂椒粉，窗虚扑柳绵。博山时起麝，深院乍闻鹃。凝望移雕槛，含情理素弦。朱枰闲握搠，红版坠鞦韆。远道思卢女，离宫贮绛仙。幽怀应比玉，皓质讵施铅。楚国愁窥宋，陈王赋感甄。最怜贻菜日，长忆破瓜年。荡子曾留玦，从军久控弦。联镳依敕勒，徵曲到于阗。海燕栖悬谷，蟠螭隐甃砖。王孙归未得，春草又芊芊。
拟馆课四首 其一 朝贺
作者：毛奇龄
朝代：明
体裁：七言律诗

初闻阊阖奏灵璈，建礼门通鸡未号。帘外两行排御仗，云中九列尽仙曹。龙文乍启衣冠合，雉尾横遮星汉高。无数佩环相接武，有谁堪继凤池毛。
拟馆课四首 其三 扈从
作者：毛奇龄
朝代：明
体裁：七言律诗

濯龙西去杏园东，羽卫旌旗映碧空。秦地山河踰徼外，汉家铙吹度回中。三关云绕轩营白，五畤花连帐殿红。祗愧甘泉叨侍从，并无词赋献扬雄。
拟馆课四首 其二 召见
作者：毛奇龄
朝代：明
体裁：七言律诗

九陌含薰晓陛清，忻逢綵仗簇延英。受书不敢同张说，前席何当召贾生。金掌露垂瑶殿迥，玉垆烟绕御阶平。圣明多少求贤意，欲献凌云愧未成。
拟馆课四首 其四 宴飨
作者：毛奇龄
朝代：明
体裁：七言律诗

芙蓉双阙傍云开，淑气新从籞宿回。金殿晓陈三寿咏，瑶池春上万年杯。酒浆捧出天星酿，龙凤炰成鼎鼐才。藜藿久衔曾未厌，当轩何必诵台莱。
挽歌词送盛广文榇旐还里
作者：毛奇龄
朝代：明
体裁：古风

君不见颍川陈仲弓，公卿会吊缞麻同。又不见南州徐孺子，独抱生刍走千里。由拳夫子学术明，早年兄弟同成名。汉家应辟推杨震，秦代通经重伏生。偶然曳杖歌延伫，遂赋雄文玉楼去。堂上鳣鱼跃未能，墓傍大鸟归何处。生平感慨不得詶，空吟华屋还西州。天寒执绋钱塘路，满目江涛涕泗流。
挽甬上齐士虎
作者：毛奇龄
朝代：明
体裁：古风

营丘兄弟皆负奇，两龙并起无雄雌。僧弥既死法护在，与之相对长歔欷。高天荧荧日皛皛，恍见当年好容貌。气盛时倾稷下谈，兴来每向苏门啸。读书万卷绝简编，决机俄顷如流泉。许之管乐已不愧，肯与嵇阮相因缘。无如遭逢叹不偶，几度高斋种杨柳。市门挟瑟且哀歌，垆下携钱快饮酒。修文有召不得违，著书未就将从谁。但惜周嵩尚有母，那知伯道竟无儿。先生之季与予善，每话难兄泪披面。若过山阳歌此词，落日寒冰倘相见。
挽陆母
作者：毛奇龄
朝代：明
体裁：五言排律

萱草移金闼，兰旌返玉楼。太君如湛母，孝子是王修。机织恩难断，杯棬泽自流。阶前黄鹤去，天际白云浮。至德传闺训，馀哀减巷讴。只怜赴吊晚，偃蹇愧南州。
捣练子
作者：毛奇龄
朝代：明

青草软，绿波长。日暮乡关思渺茫。吴苑隋堤何处是，满江垂柳又垂杨。云淡淡，雨丝丝。旧日真娘何处祠。横笛短箫声渐远，藕花塘子夜来时。
捣练子 其二 泊山塘作
作者：毛奇龄
朝代：明
体裁：词

云淡淡，雨丝丝。旧日真娘何处祠。横笛短箫声渐远，藕花塘子夜来时。
捣练子·其一
作者：毛奇龄
朝代：明
体裁：词

青草软，绿波长。日暮乡关思渺茫。吴苑隋堤何处是，满江垂柳又垂杨。
排遍
作者：毛奇龄
朝代：明
体裁：五言绝句

晓月三关落，秋风万里来。将军开马邑，战士下龙堆。
搓挪行·其一
作者：毛奇龄
朝代：明
体裁：古风

秋高夜明天雨霜，黄河水流东汤汤。丈人暮年戍疆场，家中老妻夜徬徨。小儿三十羽林郎，丈人去时呼阿唐。黄河水边倒枯杨，根株垂萎枝叶飏。行人抚枝徒增伤，好枝无根安用长。
搓挪行·其二
作者：毛奇龄
朝代：明
体裁：古风

白日澹澹沉黄河，清霜入水同流波。行人早行过滹沱，心思故乡悲如何。马足冻折车婆娑，辛勤慰悦徒旅多。前飞鹙鸧后鴐鹅，荒城投泊愁网囮。城边当垆双绿螺，入门便酌金叵罗。秋风野池吹朱荷，酌酒不饮当听歌。歌成一曲新阳阿，听之双泪同沿涡。少年苦贫但搓挪，何为远行心烦苛。
携条儿宿谢墩书感
作者：毛奇龄
朝代：明
体裁：古风

谢郎东墅春融融，春鸠日啼高柳中。小蛮朝妆裹花叶，开箱自拣春衫红。乌衣桁南绿波绕，箫鼓盈船度春晓。不惜听歌都护哀，但道弹筝贵官好。过江游客游且吟，草堂无复留山阴。小蛮空上江南路，欲赋江南伤客心。
携田甥登严陵钓台
作者：毛奇龄
朝代：明
体裁：五言律诗

缥缈临高台，凌虚亦壮哉。浮云分磴出，落日大江回。客卧千秋在，滩鸣七里来。羊裘如可待，吾亦负竿才。
摊破浣溪沙·怀张七雏隐粤东未归
作者：毛奇龄
朝代：明
体裁：词

黄木湾前芦雁稀。琵琶洲畔竹花飞。南去陆郎烟瘴里，几时归。翠鸟羽长临镜远，章鱼海阔跳波微。看到木棉红又白，好装衣。
摘得新
作者：毛奇龄
朝代：明

河没时。霜繁月已低。错惊银槅曙，起来迟。扶上鬓梢随意绾，乱丝丝。日满檐。虫飞逐槛边。红衫腰后结，洗妆铅。指拂额黄时转侧，镜台前。欲上床。卸头留半妆。残膏衔兽颈，且缝裳。晶环绕指先知冷，偎谁傍。漏壶移。还将绣谱披。碧窗连锁下，响朝鸡。坐得画裙千百褶，夜何其。
摘得新·其一
作者：毛奇龄
朝代：明
体裁：词

河没时。霜繁月已低。错惊银槅曙，起来迟。扶上鬓梢随意绾，乱丝丝。
摘得新·其三
作者：毛奇龄
朝代：明
体裁：词

欲上床。卸头留半妆。残膏衔兽颈，且缝裳。晶环绕指先知冷，偎谁傍。
摘得新·其二
作者：毛奇龄
朝代：明
体裁：词

日满檐。虫飞逐槛边。红衫腰后结，洗妆铅。指拂额黄时转侧，镜台前。
摘得新·其四
作者：毛奇龄
朝代：明
体裁：词

漏壶移。还将绣谱披。碧窗连锁下，响朝鸡。坐得画裙千百褶，夜何其。
摩多楼子·其一
作者：毛奇龄
朝代：明
体裁：五言绝句

三秋行保塞，八月诏移军。近见沙如雪，遥看阵似云。
摩多楼子·其二
作者：毛奇龄
朝代：明
体裁：五言绝句

八月天山雪，沙场蚤见寒。回看云尽处，秋日满长安。
摩多楼子饮陈吉孙宅适紫兰当筵盛开客有写生者率题其上·其一
作者：毛奇龄
朝代：明
体裁：五言绝句

共就陈遵饮，当轩树紫兰。问谁图茜影，留向醉中看。
收绿堂小集即事·其一
作者：毛奇龄
朝代：明
体裁：五言律诗

别馆分晴早，閒堂收绿深。樽中饶美酝，座上有鸣琴。屏散蒲葵彩，城垂薜荔阴。相逢毋恨晚，所藉在知音。
收绿堂小集即事·其二
作者：毛奇龄
朝代：明
体裁：五言律诗

碧幛依修堞，青枝绕曲房。到来惟有静，坐久自生凉。檐鸟随风啭，庭花散雨香。樽盘成晤对，幽思总难忘。
放歌为刘二汉中留别
作者：毛奇龄
朝代：明
体裁：古风

王孙来时桂花发，王孙去时春草生。问君何以久居此，只言为有刘生情。刘生意气迈碌碌，好我逾于好金玉。解褐频酤市酒红，剉床不用霜刍绿。我本羁旅人，天涯任奔走。驿店听晓鸡，旗亭折秋柳。弹铗辞里门，吹箫渡江口。渡江潜作濑上行，惊翔之鸟伤予心。何意君能好我挚且深，令予忘却芦中吟。朝来共藿糜，前庑无用梁生炊。晚来共红烛，街鼓沉沉倒�醁。一日不见乱心曲，祇有倪宽相对坐牛角，此际驩歌且相乐。自此勿言淮水长，浊泥数斗淤难量。勿云淮城有千仞，当此高怀不堪准。我今将住刘伶台，寒风斗酒长徘徊。不然攀尔桂枝树，且与刘安共晨暮。无如唧唧乡井情，方春竟逐王孙行。临行不识中心苦，试看萋萋春草生。
放歌酬王孙晋诒别
作者：毛奇龄
朝代：明
体裁：古风

东行不得观沧海，策马复至南昌亭。将浮沅湘入衡岳，悠然万壑踰青冥。南风五两泊河渚，酒酣日落将扬舲。忽言欲别王子去，中酒起坐醉复醒。王子当今一人杰，少小能文过江薛。十五弯弓射浙潮，二十装金返南越。无端见我喜我狂，效我黛笔书堂堂。千秋知己莫过子，他日青云藉君尔。此间好友倪与刘，怜予诗句时追游。小弟戴金更多事，日训儿童使彊记。争知心杂指爪枯，错应纷酬总非意。那知王子八斗才，落笔滔滔等閒视。君不见毛甡策马济上来，夜凉独上韩王台。车装暂税小亭子，亭下周遭蔽泥水。朝亦渡水出，暮亦渡水入。车毂不得通，褰裳坐相失。犹然方幅满几案，蘸墨濡毫日挥汗。可怜贫贱不自繇，役思劳精受人慢。逝将西上黄鹤楼，先遣樊素回江州。仙人天上不可待，白云足下还悠悠。凭君送我千秋意，泻作舟边新水流。
故人黄开平死十年矣旅梦泫然醒而有述
作者：毛奇龄
朝代：明
体裁：五言律诗

委抱忽不乐，幡然泪满巾。十年泉下友，一夕梦中人。别路萤如雨，荒城鸡未晨。可怜相忆语，仓卒未曾申。
敕赐瀛台秋藕叩谢恭纪
作者：毛奇龄
朝代：明
体裁：七言律诗

延景门西太液宽，秋登碧藕饷词官。莲衣红散丹台影，蔤节香分绿水寒。玉戺横陈惊雪积，金门偃息愧泥蟠。空教三载相如渴，长向仙人掌上看。
敬制仁孝皇后孝昭皇后挽歌词十四章·其一
作者：毛奇龄
朝代：明
体裁：七言绝句

金幢画翣导龙轲，挽绋争传虞殡歌。双辇一时归玉隧，千官齐送在沙河。
敬制仁孝皇后孝昭皇后挽歌词十四章·其七
作者：毛奇龄
朝代：明
体裁：七言绝句

羽葆千重映雾明，驾将双鹤负铭旌。太常不用吹笳去，仗马交衔秘器行。
敬制仁孝皇后孝昭皇后挽歌词十四章·其三
作者：毛奇龄
朝代：明
体裁：七言绝句

红桩矗处缆墙低，筥藻筐蘋荐席齐。蜃辂未离沙涧外，云旌已过窦庄西。
敬制仁孝皇后孝昭皇后挽歌词十四章·其九
作者：毛奇龄
朝代：明
体裁：七言绝句

璇宫节俭本天然，生贷贫人脂泽田。几日六騩临御处，尚抛贳路纸黄钱。
敬制仁孝皇后孝昭皇后挽歌词十四章·其二
作者：毛奇龄
朝代：明
体裁：七言绝句

帷宫晓度慢吹箫，卤簿开时宫仗遥。京兆寝园须有护，君王且辍未央朝。
敬制仁孝皇后孝昭皇后挽歌词十四章·其五
作者：毛奇龄
朝代：明
体裁：七言绝句

幡幡旒旐夹朱徽，疑是英皇并狩归。天半晓霞明象物，车前清露湿灵衣。
敬制仁孝皇后孝昭皇后挽歌词十四章·其八
作者：毛奇龄
朝代：明
体裁：七言绝句

亲王命妇各班排，才见龙輴便举哀。不信敷天愁思切，试听动地哭声来。
敬制仁孝皇后孝昭皇后挽歌词十四章·其六
作者：毛奇龄
朝代：明
体裁：七言绝句

石竁曾通明月弯，潞亭东去旧桥山。六飞排作三屯卫，五校行来几换班。
敬制仁孝皇后孝昭皇后挽歌词十四章·其十
作者：毛奇龄
朝代：明
体裁：七言绝句

独孤卜宅建陵园，遗命因山葬长孙。两后后先真圣善，皇情痛悼有何言。
敬制仁孝皇后孝昭皇后挽歌词十四章·其十一
作者：毛奇龄
朝代：明
体裁：七言绝句

彤管徽章定母仪，并誇㜪德共嫘师。纵饶左氏为哀曲，犹少扬云作咏词。
敬制仁孝皇后孝昭皇后挽歌词十四章·其十三
作者：毛奇龄
朝代：明
体裁：七言绝句

雉尾高搴逐伞回，白云千里障瑶台。羽霓归去原无迹，惟有山前青鸟来。
敬制仁孝皇后孝昭皇后挽歌词十四章·其十二
作者：毛奇龄
朝代：明
体裁：七言绝句

遵化陵园辇路通，先皇曾此葬遗弓。移旃不惮宫车远，长恐昭丘在望中。
敬制仁孝皇后孝昭皇后挽歌词十四章·其十四
作者：毛奇龄
朝代：明
体裁：七言绝句

法驾东行过玉田，清尘除道百神联。哀歌恐助皇情恻，不把铜铃引殡前。
敬制仁孝皇后孝昭皇后挽歌词十四章·其四
作者：毛奇龄
朝代：明
体裁：七言绝句

古堞徐开殡殿尊，容衣先已驾辌辒。当时玉燕藏幽箧，此日金蚕绕羡门。
数过任黄门邸舍看菊留三绝句志感·其一
作者：毛奇龄
朝代：明
体裁：七言绝句

秋到园林歇众芳，樽前相对一沾裳。老来自信无颜色，谁道秋花晚更黄。
数过任黄门邸舍看菊留三绝句志感·其三
作者：毛奇龄
朝代：明
体裁：七言绝句

三过閒堂倒玉卮，团团不落使人思。秋风几度催霜尽，犹自低头恋故枝。
数过任黄门邸舍看菊留三绝句志感·其二
作者：毛奇龄
朝代：明
体裁：七言绝句

红白高低一色栽，阑干上下几层排。屡从西掖看花去，可似东篱载酒来。
文生卜肆
作者：毛奇龄
朝代：明
体裁：七言律诗

绳囊纱帽守龟�，閒卧青溪第一桥。京易早年开碧检，市帘春昼下丹绡。三街雨洗天寥阔，四壁星飞海动摇。正栻旋棋凭布伏，纵谭玄箸自超超。
文都司生日册子
作者：毛奇龄
朝代：明
体裁：七言律诗

清秋列宿启文昌，熠熠南弧在建康。自昔分藩推邓禹，于今开府遇文鸯。青云并绕营前棨，黄石曾传肘后方。他日功成携手处，汉坛高碣已苍苍。
方编修典试四川
作者：毛奇龄
朝代：明
体裁：七言律诗

七盘再见五丁开，便识文星益部来。程品自高麟凤目，名都岂乏马杨才。夔门赋逐巫云转，剑外文从巴字回。不信十年榛莽后，秋花锦里一时裁。
方贞靖祠堂双白松卷子题后
作者：毛奇龄
朝代：明
体裁：古风

昔有轩辕松，皓质如傅粉。雨实裹霜□，数干合一本。其下穴甘液，有若禾在囷。以兹赉嘉名，谓为藐姑坋。磅磄与柜格，当此俱自损。何期数千年，贞靖发孤愤。峨峨尚书郎，秉直如郅恽。杀贼志不诎，绝食遂甘殒。首阳与华池，两两接车轸。居人表忠节，祠庙日惟谨。阶隙树佳草，所以护栏楯。何者作荫樾，蓬苁蔽前阪。惟时太史园，五粒方兆朕。移将未拱把，纤若织篱槿。俯仰甫数载，枳句渐囷蠢。迄今阅二纪，郁作云盖偃。风雨自崔错，鳞介亦蜿蝘。青鸾并黄鹄，一一互相引。浏莅卉歙间，号唳俨叩牝。斯非徂徕山，亦异石门畛。莲城种俱遥，衡岳望斯尽。几见灌河植，谁则荷土畚。得毋有神物，呵之使安稳。前贤布徽烈，所赖继衮衮。雎鸠得遗式，百度见绳准。图画及咏歌，务在令不泯。况当苍虬枝，白者等芝菌。何易双双列，裛叶类茂苑。贞心不可回，劲节不可挽。藉此霜庭柯，可以告久远。
施二公子归里
作者：毛奇龄
朝代：明
体裁：七言律诗

杨柳河桥散晓烟，相携苦忆十年前。洲边讲学逢官舍，烛下题诗对客筵。驿路计成新岁月，江南归向暮春天。还家若问青房李，朱仲园头未卖钱。
施使君临阳讲堂作
作者：毛奇龄
朝代：明
体裁：七言律诗

临阳采藻诵于胥，喜共群经载后车。旆里蛟龙全拂骑，堂前鹳雀重衔鱼。韦贤自领诸儒学，卢植终传刺史书。垄畔遗编方倖托，敢言河上有先庐。
施公视学山左归过湖上有寄
作者：毛奇龄
朝代：明
体裁：五言排律

三物开齐地，双旌返敬亭。迎恩需北阙，假沐过西泠。岁序逾人日，春船载使星。鹏来云路碧，龙到海潮青。城郭连萧寺，楼台出晚汀。水边闻锦瑟，花里集朱軿。拟过黄金刹，同倾白玉瓶。高天回马首，小雨阻鸦翎。望眼遮群岫，传心有六经。几时从泰岱，为尔赋沧溟。
施大公子彦淳生日作
作者：毛奇龄
朝代：明
体裁：七言律诗

清江绿草炤青袍，二十趋庭一俊髦。有弟共分荀氏玉，怜君先佩吕虔刀。经传碧嶂星俱动，候近朱明天渐高。自愧修涂长拟附，春风万里凤凰毛。
施少参席送张缵孙之粤即席和韵
作者：毛奇龄
朝代：明
体裁：五言律诗

日暮群贤会，萧萧江畔洲。暗云围北郭，新月上南楼。酒逐歌声送，花随烛影浮。明朝庾岭客，肯为镇西留。
施湖西白鹭洲讲席赠萧孟昉
作者：毛奇龄
朝代：明
体裁：古风

清霜肃群木，丽景回芳洲。开轩抽众奥，讲艺延八丘。扬镳辑遐土，抗旌逐良游。先哲久云逝，绍圣良独忧。湖西早毓德，尚席来躬修。贤智效麇发，激爽同川流。璠玙既奠陈，笙磬将考求。徒然昭俎实，谁与罗馔羞。彼美起伃负，秩秩扬牲卣。执经数千人，驩宴咸孔周。澄波挹源会，叩铎袪纷纠。晨暮获芳讯，拟议开爰诹。遂令鹭渚侧，绝胜鹿洞幽。西江有谧学，孑孑无前俦。宣城嗣徽躅，大义盗讨蒐。吾乡连舜水，溯泳靡自繇。迁延奉筵几，臬兀若赘□。缅彼素心士，方合兼志侔。发愤独勷受，岂不成千秋。鸿筵罕时觌，嘉会难再酬。投分托谣咏，聊以播令犹。
施男所著名邛竹杖赐教却赋
作者：毛奇龄
朝代：明
体裁：五言律诗

都峤苍梧使，邛山博望枝。荒经徼外得，新语橐中遗。碧楮翻铜鼓，红藤缄石脂。东观饶秘笈，惟有长卿知。
施鸿胪以禁方见示赋谢
作者：毛奇龄
朝代：明
体裁：七言律诗

慢延三景叩昆崙，碣石犹翻北海鲲。未共马生餐玉液，恰逢羽客在金门。衔花鸟下青丝仗，合药人归红杏村。谁讶肩吾还入籍，丹台名姓本长存。
旅中送张二自晋阳还归西江
作者：毛奇龄
朝代：明
体裁：七言律诗

高林朝日炤丛坛，游子还乡劝早餐。乐氏诸儿曾许赵，张良垂老未归韩。路分南沜黄粳熟，家在西江白露寒。带铗挥戈年岁晚，重来莫忘钓鱼竿。
旅主人好射每邀观饮以舒孤闷因吟为赠
作者：毛奇龄
朝代：明
体裁：五言排律

四海愧悬弧，閒看校绿芜。银翎拖筦笛，金镞缀茨菰。暗响星流急，红标日晕孤。专堋河朔将，穿幛子南夫。偶发皆停鹄，单栖莫射乌。平郊还燕饮，何必继投壶。
旅寺
作者：毛奇龄
朝代：明
体裁：古风

万里江关客，三秋祗树林。竿旌心极远，衣线泪融深。日画朝阳影，时听晚磬音。
旅次送刘孝廉赴试
作者：毛奇龄
朝代：明
体裁：五言律诗

把酒江城暮，逢君赴帝京。春华思庶子，岁晚见刘生。好友多闻达，中原罢甲兵。骅骝相顾去，记取赠鞭情。
旅病司游翻杜诗有露下天高秋气清一律散撮辏叠勿仍连偶因触病字亦成三首虽乖大雅殊遣抑怀·其一
作者：毛奇龄
朝代：明
体裁：五言律诗

独步疏檐菊，应惊宿雁鸣。新秋逢再病，遥夜倚孤城。月下灯犹接，天空露自清。双帆看不至，南北旅人情。
旅病司游翻杜诗有露下天高秋气清一律散撮辏叠勿仍连偶因触病字亦成三首虽乖大雅殊遣抑怀·其三
作者：毛奇龄
朝代：明
体裁：五言律诗

孤月接高城，秋空天汉清。凤书悬不至，牛宿看应惊。旅杖逢人病，山灯照夜情。疏檐新露下，犹自杵双鸣。
旅病司游翻杜诗有露下天高秋气清一律散撮辏叠勿仍连偶因触病字亦成三首虽乖大雅殊遣抑怀·其二
作者：毛奇龄
朝代：明
体裁：五言律诗

旅卧人犹病，山空魂独惊。孤灯悬宿照，双雁下秋清。鸣杵高天露，新书遥夜情。倚檐看北斗，应接汉南城。
旅舍
作者：毛奇龄
朝代：明
体裁：五言律诗

旅舍盘丘垄，他乡恋物华。露流常湿树，霜煖不彫花。江减看帆小，城荒觉路赊。雁归浑未定，犹似滞天涯。
无题
作者：毛奇龄
朝代：明
体裁：五言绝句

灯下裁远衣，阶前堕秋雨。为惜藁砧名，迟回下双杵。
无题
作者：毛奇龄
朝代：明
体裁：七言律诗

织素谁来问故妻，春机当户曲栏低。筝投秦氏桑林下，家近王阳枣树西。锦字回看江北雁，玉梭鸣傍汝南鸡。丝长日短难成匹，愁煞鸳鸯半路溪。
无题·其一
作者：毛奇龄
朝代：明
体裁：七言绝句

华堂锦宴夜吹笙，仙女盈盈下太清。莫道彩云无觅处，隔帘听得和歌声。
无题·其二
作者：毛奇龄
朝代：明
体裁：七言绝句

华堂锦宴夜吹箫，仙女盈盈下碧霄。莫道画帘相望远，银丝隔得两三条。
日南至
作者：毛奇龄
朝代：明
体裁：五言绝句

今日日南至，日南当北还。如何南楚客，只在楚江关。
日日
作者：毛奇龄
朝代：明
体裁：五言律诗

日日见日出，朝朝行暮春。鸟啼怀故国，马首恋乡人。旅唱吹山莞，亭餐供野芹。鱼台空渺渺，无地可垂纶。
日涉
作者：毛奇龄
朝代：明
体裁：五言律诗

日涉荒园趣，时来问舍情。槿花看午落，茭蒂及秋生。野雀空仓聚，邻鸡高树鸣。采桑春候早，五马待经行。
早入虎跑寺用苏子瞻旧题原韵·其一
作者：毛奇龄
朝代：明
体裁：七言律诗

满坞朝烟俨散香，法幢开处石流凉。岩垂莲片支云远，塔转松阴入路长。佛阁画图分四壁，山厨笋蕨供诸方。当年野虎閒跑处，留得清泉与世尝。
早入虎跑寺用苏子瞻旧题原韵·其二
作者：毛奇龄
朝代：明
体裁：七言律诗

深林行过麝脐香，参遍诸天趁早凉。笕水续流春后浅，幡竿倒影暮来长。閒僧不作休粮术，过客时传舍药方。行忆旧朝风物改，百年灰劫有何尝。
早发
作者：毛奇龄
朝代：明
体裁：五言律诗

曙鼓开朱鹢，晨钲出白陂。波横联榜动，风仄挂帆欹。关远征呼静，舟凉睡起迟。樯乌啼最苦，不使近船知。